Raees ofeehun 19,000 MVR ge musaara akah Dhivehi type kuraane meehaku hoadhanee | Mihaaru\n19،000ރ. ގެ މުސާރައަކަށް ދިވެހި ޓައިފް ކުރާނެ މީހަކު ރައީސް އޮފީހަށް ހޯދަނީ\n07 އޯގަސްޓް 2020 - 00:20 43 comments\nފަރިތަކޮށް ދިވެހި ޓައިޕްކުރާ އަދި ދިވެހި ބަހުގެ ގަވައިދު ރަނގަަޅަށް އެނގޭ މީހަކު 19،000ރ. ގެ މުސާރައަކަށް ރައީސް އޮފީހަށް ބޭނުންވެގެން ހޯދަން އިއުލާން ކޮށްފި އެވެ.\nއެ އޮފީހުގެ ކޯޕަރޭޓް ސާވިސް ޑިޕާޓްމެންޓަށް ޑެޕިއުޓީ ޑިރެކްޓަރުގެ މަގާމަށް ކުރިމަތިލުމުގެ ފުރުސަތު މިދިޔަ ހަފުތާގެ ބުދަ ދުވަހު ހުޅުވާލާފައިވާއިރު އެ މުއްދަތު އިއްޔެގެ ނިޔަލަށް ވަނީ ހަމަވެފަ އެވެ.\n* ޓައިޕް ކުރަންޖެހޭ އެކިއެކި ލިޔުންތައް ވީހާވެސް ކުށް މަދުކޮށް، ދިވެހި ބަހުގެ ގަވައިދާއި ހަމަތަކާ އެއްގޮތަށް، ފަރިތަކަމާއެކު އަވަހަށް ޓައިޕް ކުރުން.\n* މަސައްކަތްކުރާ ޔުނިޓުގައި އާކައިވް ކޮށް، ބަލަހައްޓަން ޖެހޭ ކުރީގެ ލިޔުންތައް ފަރިތަކަމާއެކު ކުށް ނުލައި އަވަހަށް ޓައިޕް ކުރުން.\n* ރެކޯޑިން އަޑު އަހައިގެން ޓައިޕް ކުރަން ޖެހޭ ލިޔުންތައް ފަރިތަކަމާއެކު ކުށް ނުލައި ޓައިޕް ކުރުން.\nމަގާމުގެ ޝަރުތުގެ ގޮތުގައި އިއުލާންގައި ވަނީ މަގާމުގެ މަސައްކަތް ކުރުމުގެ ގާބިލުކަން ސާބިތުކޮށްދިނުމާއެކު، ބެޗްލާސް އޮފް އާޓްސް އިން ދިވެހި ލެންގުއޭޖްގެ ސަނަދެއް ހާސިލުކޮށްފައިވުމެވެ. އަދި މަގާމުގެ މަސައްކަތާ ގުޅޭ ދާއިރާއެއްގައި ހަ އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން ހިމެނެ އެވެ. އެ މަގާމަށް މީހަކު ހޮވުމުގައި ދިވެހި ބަހުން ލިޔެފައިވާ ލިޔުންތައް ކުށްފިލުވައި ރަނގަޅު ކުރުމުގެ ތަޖުރިބާ އާއި މައުލޫމާތު ލިބިފައިވާ މީހަކަށް އިސްކަންދެވޭނެ ކަމަށް ވެސް އިއުލާނުގައި ވެ އެވެ.\nމި މަގާމުގެ އަސާސީ މުސާރައަކީ މަހަކު 7،875ރ. އެވެ. އޭގެ އިތުރުން ސާވިސް އެލަވަންސަށް 2،000ރ. އާއި ޚާއްސަ އެލަވަންސަށް 3،543.75 (މުސާރައިގެ 45 ޕަސެންޓު) އާއި ލިވިން އެލަވަންސަށް 2،500ރ. އަދި ކޮލިފިކޭޝަން އެލަވަންސްގެ ގޮތުގައި 4،000ރ. ލިބޭނެ ކަމަށް ރައީސް އޮފީހުން ބުންޏެވެ.\nދިވެހި ފަރިތަކޮށް ޓައިޕް ކުރާނެ މީހަކު ބޮޑު މުސާރައަކަށް ހޯދަން ރައީސް އޮފީހުން އިއުލާން ކޮށްފައިވާއިރު، ކޮވިޑް-19އާ ގުޅިގެން ކުރިމަތިވެފައިވާ މާލީ ދަތިކަމުން އަރައިގަތުމަށްޓަކައި ސަރުކާރުގެ ޚަރަދުތައް ކުޑަ ކުރަން ފިނޭންސް މިނިސްޓްރީން ވަނީ އަންގައިފަ އެވެ.\nއިތުރު ލިޔުންތައް ރައީސް އޮފީސް ދިވެހި ސަރުކާރު ދިވެހި ބަސް


ޖަރުމަންވިލާތުގެ ފެޑެރަލް މިނިސްޓްރީ ފޮރ ދި އެންވަޔަރަންމަންޓް ނޭޗަރ ކޮންޒަރވޭޝަން އެންޑް ނިއުކްލިއަރ ސޭފްޓީގެ ޕާލިމެންޓްރީ ސްޓޭޓް ސެކްރެޓަރީ ރައީސުލްޖުމްހޫރިއްޔާގެ އަރިހަށް އިޙްތިރާމްގެ ޒިޔާރަތެއް ކުރައްވައިފި – Maldivian Democratic Party\nޖަރުމަންވިލާތުގެ ފެޑެރަލް މިނިސްޓްރީ ފޮރ ދި އެންވަޔަރަންމަންޓް ނޭޗަރ ކޮންޒަރވޭޝަން އެންޑް ނިއުކްލިއަރ ސޭފްޓީގެ ޕާލިމެންޓްރީ ސްޓޭޓް ސެކްރެޓަރީ ރައީސުލްޖުމްހޫރިއްޔާގެ އަރިހަށް އިޙްތިރާމްގެ ޒިޔާރަތެއް ކުރައްވައިފި\nޖަރުމަންވިލާތުގެ ފެޑެރަލް މިނިސްޓްރީ ފޮރ ދި އެންވަޔަރަންމަންޓް، ނޭޗަރ ކޮންޒަރވޭޝަން އެންޑް ނިއުކްލިއަރ ސޭފްޓީގެ ޕާލިމެންޓްރީ ސްޓޭޓް ސެކްރެޓަރީ ކެތެރީނާ ރީޗް ރައީސުލްޖުމްހޫރިއްޔާ މުޙަންމަދު ނަޝީދުގެ އަރިހަށް އިޙްތިރާމްގެ ޒިޔާރަތެއް ކުރައްވައިފިއެވެ.\nއިއްޔެ މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ޚާއްޞަ ގޮތެއްގައި، ރާއްޖޭގެ މިހާރުގެ ސިޔާސީ މަސްރަޙާ ބެހޭގޮތުން ދެބޭފުޅުން މަޝްވަރާ ކުރެއްވިއެވެ. އަދި ރާއްޖޭގެ އިޤްތިޞާދަށާއި، މާލީ ނިޒާމަށް ގެންނަވަމުން ގެންދަވާ އިޞްލާޙްތަކާ ބެހޭގޮތުންވެސް ދެބޭފުޅުން މަޝްވަރާ ކުރެއްވިއެވެ. މިރޮނގުން ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ދައުލަތަށް އާމްދަނީ ލިބޭ މަގުތައް، ތަހުޒީބު އަދި ދެމެހެއްޓެނިވި ގޮތަކަށް ބަދަލުކުރެއްވުމަށް ކުރައްވާ މަސައްކަތްތަކުގެ މަޢްލޫމާތާއި، މިހާރު ޢަމަލުކުރަމުންގެންދާ ޓެކްސްގެ ޤާނޫނާބެހޭ މަޢްލޫމާތު، ޖަރުމަންވިލާތުގެ ޕާލިމެންޓްރީ ސްޓޭޓް ސެކްރެޓަރީއާ ޙިއްޞާ ކުރެއްވިއެވެ. މިބަދަލުތަކުގެ ސަބަބުން، ދައުލަތުގެ އާމްދަނީ އިތުރުވެ، ސަރުކާރުންގެ ފަރާތުން، ރައްޔިތުންނަށް ލިބޭ ޚިދްމަތަށް އިތުރު ފުރިހަމަކަން ލިބިގެންދާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.


Loabivaakan A'gain Nubuni Namaves, Loabivaakan Amalun Dhene Ganeveyne Baeh Goithah ލޯބިވާކަން އަނގައިން ނުބުނި ނަމަވެސް، ލޯބިވާކަން އަމަލުން ދެނެގަނެވޭނެ ބައެއް ގޮތްތައް – Huvadhoo News Loabivaakan A'gain Nubuni Namaves, Loabivaakan Amalun Dhene Ganeveyne Baeh Goithah Huvadhoo News\nލޯބިވާކަން އަނގައިން ނުބުނި ނަމަވެސް، ލޯބިވާކަން އަމަލުން ދެނެގަނެވޭނެ ބައެއް ގޮތްތައް\nލޯބިވާ ވާހަކަ ގިނަގިނައިން ދުލުން ބުނުމަކީ، ވަރަށް ގިނަ ބަޔަކަށް ވަރަށްބޮޑު ހިތްހަމަޖެހުމެއް ލިބޭ ކަމެކެވެ. ނަމަވެސް ލޯބިވާކަން ހަމައެކަނި އަނގައިން ބުނެ އަމަލުން ލޯބިވާކަން ނުފެންނަ ނަމަ، އެބަހުގެ އެއްވެސް އަގެއް ނެތެވެ. ބައެއް ފަރާތްތަކަކީ، ލޯބިވާކަން މާގިނައިން ދުލުން ބަޔާންކޮށްދޭ ފަރާތްތަކެއް ނޫނެވެ. ލޯބިވެރިޔާ، ލޯބިވާކަން އަނގައިން ނުބުނި ނަމަވެސް، ލޯބިވެރިޔާގެ އަމަލުތަކުން ލޯބިވާކަން ދައްކުވައިދޭނަމަ، އެފަރާތަކާއި ގުޅުން ކަނޑާނުލާށެވެ.\nގިނަ ބައެއްގެ ދުލުކުރީގައި އޮންނަ އާންމު ބަހެއް ކަމުގައި “ވަރަށް ލޯބިވޭ” ވީނަމަވެސް، ދުލުން ބުނަން ފަސޭހަ މި ދެ ލަފުޒު ބުނުމުގެ ބަދަލުގައި ބައެއް ފިރިހެނުން އަމަލުން އެކަން ދައްކައެވެ. ލޯބިވާ ކަން އަމަލުން ދެއްކުމާއެކު، އެކަން ދުލުން ހާމަކުރުންވެސް މުހިންމެވެ.\nލޯބިވާކަން ދުލުން ބަޔާންކުރަން އުދަނގޫވާ ބައެއް ފަރާތްތަކުގެ އަމަލުން ލޯބިވާކަން ހާމަވާގޮތް މިލިޔުމުގައި ހިމަނާލަމެވެ.\nތިބާއަށް ދޭ ސަމާލުކަން އެއްވެސް ވަރަކަށް ކުޑަ ނުކުރުން\nހަޤީޤީ ލޯބިވާ ފަރާތެއްނަމަ، އެއްވެސް ގޮތަކަށް ތިބާއަށް ދޭ ސަމާލުކަން ކުޑަ ނުކުރާނެއެވެ. ތިބާ އާއި މެދު އަޅާނުލާ ސަމާލުކަން ކުޑަ ފަރާތެއް ތިބާދެކެ ލޯބިވާކަމަށް ނުދެކޭށެވެ. މިފަދަ ސިފައެއް ބައިވެރިޔާގެ ކިބައިން ފެންނަ ނަމަ، ކިތަންމެ ގިނައިން ލޯބިވާ ވާހަކަ ބުނި ކަމުގައި ވީނަމަވެސް، އެއީ ލޯބިވާ މީހެއް ކަމުގައި ނުދެކޭށެވެ.\nބުނާ ބަހާއި އެއްގޮތަށް އަމަލުކުރުން\nހަޤީޤީ ލޯބިވާ ފަރާތެއް ނަމަ، ތިބާ ކައިރީގައި ދައްކާ ވާހަކަތަކަށް އިޙްތިރާމް ކުރުމާއިއެކު، ބުނާ ބަހާއި އެއްގޮތަށް އަބަދުވެސް އަމަލުކުރާނެއެވެ. ލޯބި ނުވީ ނަމަވެސް، ލޯބިވާކަމަށް ހެދިގެން އުޅޭ ފަރާތަކަށް، ދައްކާ ވާހަކަތަކާއި، ކުރާހާ ވައުދަކާއި އަހުދެއް ފުއްދުން މާމުހިންމު ނުވާނެއެވެ. އަހަރަމެން އިންސާނުންނަށް ވީތީ މީހުން ދެނެގަތުމުގައި ތަފާތު އޮޅުންތައް އަރައެވެ. ނަމަވެސް ބުނާ ބަހާއި އަމަލާއި ދިމާނުވާ ފަރާތެއް ބައިވެރިއެއްގެ ގޮތުގައި ގެންގުޅޭ ނަމަ، މިއީ ފުންކޮށް ވިސްނާލަންޖެހޭ ކަމެކެވެ.\nތިބާއާއި އެކުގައި ވުމަށް އަބަދުވެސް ވަގުތު ހޯދާ ފަރާތެއް ކަމުގައިވުން\nބައިވެރިޔާއަކީ، ތިބާދެކެ ހަޤީޤީ ލޯބިވާ ފަރާތެއް ނަމަ، ކިތަންމެ ބުރަވީ ނަމަވެސް، އަބަދުވެސް ތިބާއަށް ވަގުތު ހުސްކުރާނެއެވެ. ތިބާއާއި އެކުގައި ހޭދަވާ ކޮންމެ ވަގުތަކީ ޚާއްސަ ވަގުތެއް ކަމުގައި ދެކޭނެއެވެ. ތިބާގެ ބީހުމަކަށް އަބަދުވެސް އިންތިޒާރުކޮށް، އެދޭނެއެވެ.\nތިބާއަކީ މުހިންމު ނޫން މީހެއްކަމުގެ އިޙްސާސް ނުކުރުވާ\nލޯބިވާ ފަރާތެއް ތިބާ މުހިންމު ނޫން ކަމުގެ އިޙްސާސް، ތިބާއަށް ނުގެނުވާނެއެވެ. ހަޤީޤީ ލޯބިވެރިއެއް ނަމަ، ކަމަކާއި ގުޅިގެން ތިބާ ފިކުރު ބޮޑުވާ ނަމަވެސް، ބައިވެރިޔާގެ އުފާވެރި ބަސްތަކުން ތިބާއަށް އުފާވެރިކަން ގެނެސްދިނުމަށް މަސައްކަތް ކުރާނެއެވެ. ލޯބިވާ ފަރާތަކަށް ތިބާ މުހިންމު ނުވާނެ ވަގުތެއް ނޯންނާނެއެވެ.\nތިބާއަށް އިތުބާރު ހިފޭ ފަރާތެއް ކަމުގައި ވުން\nހަޤީޤީ ލޯބިވާ ފަޜާތެއް ނަމަ، ތިބާއަށް އެފަރާތަކަށް އެއްވެސް ޝައްކެއް ކުރުމެއް ނެތި އިތުބާރު ކުރެވޭނެއެވެ. އަދި އިތުބާރު ގެއްލޭފަދަ އަމަލެއް ބައިވެރިޔާގެ ފަރާތުން ފެނިގެން ނުދާނެއެވެ. ލޯބިވާ ފަރާތެއް ނަމަ، އެއްވެސް ކަމެއްގައި އޮޅުވާލައި މަކަރު ހަދައި ނުވަތަ ދޮގު ނަހަދާނެއެވެ. ބައެއްފަހަރު ތެދު ބަހުން ވާހަކަ ދެއްކުމުން، ހިތްހަމަ ނުޖެހުން ކުރިމަތިވީ ނަމަވެސް، ތެދު ބަހުން ވާހަކަ ދެއްކުމަށް ލޯބިވެރިޔާ އިސްކަން ދޭނެއެވެ.\nކަންކަން ނުފޮރުވައި ހަޤީޤަތް ހާމަކުރުން\nހަޤީޤީ ލޯބިވާ ފަރާތެއްނަމަ، އެމީހެއްގެ ދިރިއުޅުމާއި ގުޅިފައިވާ ނުވަތަ ބައިވެރިޔާ އާއި ގުޅިފައިވާ އެއްވެސް ކަމެއް ބައިވެރިޔާއަށް އޮޅުވާލުމަށް ނުވަތަ ފޮރުވަން މަސައްކަތް ނުކުރާނެއެވެ. އަމިއްލަ ދިރިއުޅުމާއި ގުޅިފައިވާ ހުރިހާ ކަމެއް ބައިވެރިޔާއަށް ތެދުބަހުން ކިޔައި ދިނުން މުހިންމު ކަމުގައި އަބަދުވެސް ދެކޭނެއެވެ. އެކަކު އަނކެއްގެ އިހްސާސްތަކާއި، ދެކޭގޮތް އަދި ވިސްނުމާއި ފިކުރު އެކަކު އަނެކަކަށް ހިއްސާކުރުމަކީ ލޯބީގެ ގުޅުން ހަރުދަނާވާ ކަމެކެވެ.\nއެއްވެސް ސަބަބަކާއި ހުރެ ތިބާއަށް ނުތަނަވަސްކަމެއް ގެންނަން ބޭނުން ނުވުން\nއެއްވެސް ސަބަބަކާއި ހުރެ، އެއްވެސް ނުތަނަވަސްކަމެއް ނުވަތަ ކަންބޮޑުވުމެއް ތިބާއަށް ކުރިމަތިކުރުވަން ލޯބިވާ ފަރާތެއް ނޭދޭނެއެވެ. ލޯބިވެރިޔާ ތިބާ އާއި އަޅާލާނަމަ، އަބަދުވެސް ތިބާ އުފާކޮށްދޭން ނުވަތަ ހިންހަމަޖެހުން ގެނައުމަށް މަސައްކަތް ކުރާނެއެވެ. ތިބާ ދެރަވާފަދަ ނުވތަ ނުތަނަވަސްކަން ގެނުވައިދޭ އެއްވެސް ކަމެއް ތިބާއާއި ކުރިމަތިކުރުވަން ބައިވެރިޔާ ބޭނުން ނުވާނެއެވެ.\nތިބާއާއި އެއްކޮޅަށް އަބަދުވެސް ތެދުވެ އަޑުއުފުލުން\nތިބާއާއި ގުޅޭ ގޮތުން މީހަކު ބަދު ބަހެއް ބުނެފި ނަމަ، އެމީހަކާއި ދެކޮޅަށް، ތިބާގެ ދިފާޅުގައި ތެދުވެ އަޑުއުފުލާނެއެވެ. ލޯބިވާ ފަރާތެއް ނަމަ، ތިބާ ނުހުންނަ ތަންތަނުގައިވެސް ތިބާ ދިފާއުކޮށް ވާހަކަ ދައްކައި އަޑު އުފުލާނެއެވެ. އޭނާއަށް ތިބާގެ ހަޤީޤަތް ރަނގަޅަށް އެނގުމާއިއެކު، ތިބާގެ އުޅުމާއި ގުޅުންތައް ދަނެގަންނާނެއެވެ. ލޯބިވެރިޔާ އެމީހަކު ދިފާޢުކޮށް، އެމީހެއްގެ ދިފާޢުގައި ތެދުވެ އަޑު އުފުލުމަކީ ވަރަށްބޮޑު ހިތްހަމަޖެހުމެއް ލިބިގެންދާނެކަމެކެވެ.\nތިބާ ބޭނުންވާ ކޮންމެ ވަގުތެއްގައި އެކުގައި ވުން\nހަޤީޤީ ލޯބިވާ ފަރާތެއް ނަމަ، ތިބާ ލޯބިވެރިޔާއަށް ބޭނުންވާ ކޮންމެ ވަގުތެއްގައި، ތިބާއާއި އެކުގައި ވާނެއެވެ. ލޯބިވާ ފަރާތެއް ނަމަ، ގޯސް އަދި ދަތި ހާލަތްތަކުގައިވެސް ތިބާ ދޫކޮށް ނުދާނެއެވެ.


RCC in hulhumale ah dhey miskithuge bingaa alhaifi\nއާރްސީސީން ހުޅުމާލެއަށް ދޭ މިސްކިތުގެ ބިންގާ އަޅައިފި\nހުޅުމާލޭ މިސްކިތް ބިންގާ އެޅުމުގެ ތެރެއިން: މިއީ އާރްސީސީން ހަދިޔާ ކުރާ މިސްކިތެއް -- ސަލްވީން | އަވަސް\nމަޝްހޫރު ކޮންސްޓްރަކްޝަން ކުންފުނި، ރަޝީދު ކާޕެންޓްރީ އެންޑް ކޮންސްޓްރަކްޝަން (އާރްސީސީ) ގެ އެހީގައި ހުޅުމާލޭގައި އިމާރާތް ކޮށްދޭ މިސްކިތެއްގެ ބިންގާ މިއަދު އަޅައިފި އެވެ.\nމިސްކިތުގެ ބިންގާ މިއަދު އަޅުއްވައި ދެއްވީ އާރްސީސީގެ ޗެއާމަން، އަބްދުއް ރަޝީދާއި މެނޭޖިން ޑިރެކްޓަރު އިބްރާހިމް ރަޝީދުގެ ދެބެންގެ އިތުރުން ޗެއާމަން އަބްދުއް ރަޝީދުގެ ދަރިކަލުން އަދި އާރްސީސީގެ ޑިރެކްޓަރު މުހައްމަދު ނާޒިމެވެ.\nހެނދުނު އޮތް ރަސްމިއްޔާތުގައި މަޖިލީހުގެ ދަނގެތީ ދާއިރާގެ މެންބަރު އަދި ކުރީގެ ޑިފެންސް މިނިސްޓަރު ނާޒިމާއެކު ޕްލޭނިން މިނިސްޓަރު މުހައްމަދު އަސްލަމާއި އެޗްޑީސީގެ މެނޭޖިން ޑިރެކްޓަރު ސުހައިލް އަހްމަދުވެސް މިސްކިތުގެ ބިންގާ އަޅުއްވައިދެއްވުމުގައި ބައިވެރިވެ ވަޑައިގެންނެވި އެވެ.\nރަސްމިއްޔާތުގައި ވާހަކަފުޅު ދައްކަވަމުން ނާޒިމް ވިދާޅުވީ މިއަދު ބިންގާ އެޅި މިސްކިތަކީ 1300 މީހުންނަށް އެއް ފަހަރާ ނަމާދު ކުރެވޭ ގޮތަށް އެ ކުންފުނިން ހުޅުމާލޭގައި އަޅައިދޭ މިސްކިތެއް ކަމަށެވެ. އަދި ދެ ބުރީގެ މި މިސްކިތަށް ބޭނުންވާ ކަރަންޓު އުފެއްދުމަށް އިރުގެ ހަކަތަ ބޭނުން ކުރާނެ ކަމާއި މި މިސްކިތް ވެގެންދާނީ ވަރަށް ފުރިހަމަ ރީތި، މިސްކިތަކަށް ކަމަށެވެ.\nމިސްކިތް ދެ އަހަރުން ނިމޭނެ ކަމަށް ނާޒިމް ވިދާޅުވި -- ފޮޓޯ: ސަލްވީން-އަވަސް\nކުންފުނީގެ ޗެއާމަން އާއި ޕްލޭނިން މިނިސްޓަރު އަސްލަމް -- ސަލްވީން | އަވަސް\nބިންގާ އެޅުުން ޝަރަފުވެރިކޮށް ދެއްވުމަށްފަހު ޕްލޭނިން މިނިސްޓަރު އަސްލަމް ވިދާޅުވީ މިސްކިތް ބިނާ ކުރާ ނެއިބާހުޑްގައި ވަގުތީ ދެ މިސްކިތެއް މިހާރު ހުރި ކަމުގައި ވިޔަސް އެ ސަރަހައްދުގެ އެންމެން ނަމާދަށް އެރޭ ވަރުގެ ޖާގަ އެއް ނެތް ކަމަށެވެ. އަދި މިއަދު ބިންގާ އެޅުނު މިސްކިތް ވާނީ އެ ސަރައްދުގެ މީހުންނަށް ލިބޭނެ ވަރަށް ހިތްހަމަޖެހުމަކާއި ލުއި ފަސޭހަ އެއް ކަމަށެވެ.\nހުޅުމާލޭގައި ހުންނަ އަމީން އެވެނިއުގެ ފަހަތުން އޮންނަ މަގަށްވާ ގޮތަށް އަޅާ މިސްކިތް ވާނީ ހުޅުމާލޭގައި މިވަގުތު އަޅާ އެންމެ ބޮޑު އަދި އެންމެ ރީތި އެއް މިސްކިތަށެވެ. އެ ރަށުގައި އާރްސީސީގެ މިސްކިތް އަޅާ ސަރަހައްދުގައި އެކަނި ވެސް 20،000 މީހުންގެ އާބާދީ އެއް އޮވެ އެވެ. އަދި ވަގުތީ ދެ މިސްކިތެއް ވެސް އެ ސަރަހައްދުގައި ހުރެ އެވެ.\nއާރްސީސީން ހުޅުމާލޭގައި އަޅާ މިސްކިތުގެ ކުރެހުމެއް: މިއީ ހުޅުމާލޭގައި އިމާރަތްކުރާ އެންމެ ރީތި މިސްކިތް --\nއެޗްޑީސީ މިނިސްޓްރީ އޮފް ނެޝަނަލް ޕްލޭނިން އެންޑް އިންފްރާސްޓްރަކްޗާ މުހައްމަދު އަސްލަމް\nބަނދަރު ހަދާ ގޮތާ ރަށްރަށް ގިރުމާއި ގުޅުންވޭ: އަސްލަމް


ކުރީގެ ރައީސް ނަޝީދު ވެރިކަމުން އިސްތިއުފާ ދެއްވި މައްސަލަ 241 ކޮމެޓީއަށް. | Landhooinfo\nކުރީގެ ރައީސް ނަޝީދު ވެރިކަމުން އިސްތިއުފާ ދެއްވި މައްސަލަ 241 ކޮމެޓީއަށް.\nކުރީގެ ރައީސް ނަޝީދު ވެރިކަމުން އިސްތިއުފާ ދެއްވީ ބަޔަކު ބިރު ދައްކައިގެންކަމަށް އެމަނިކްފާން ވިދާޅުވަމުން ގެންދަވާތީ އެކަމުގެ ހަގީގަތް ބެލުމަށް ރައްޔިތުން މަޖިލީހުގެ ސަލާމަތީ ހިދުމަތްތަކާއި ބެހޭ ކޮމިޓީ ( 241 ކޮމިޓީ) އަށް އެމްޑީޕީ ޕާލަމެންޓްރީ ގްރޫޕު މެމްބަރު އަލްހާން ފަހުމީ ހުށައެޅުއްވި މައްސަލަ މިއަދު ކޮމިޓީގައި އެޖެންޑާ ކުރެވި ކުރިއަށް ގެންދަން އުޅެނިކޮށް އެކޮމިޓީގައި ހިމެނިވަޑައިގަންނަވާ އެމްޑީޕީ މެމްބަރުން ކޮމިޓީ ދޫކުރައްވާއި ވަޑައިގެންފިއެވެ.\nމިއަދު ހެދުނު އެގާރަގަޑި ފަނަރައިގަ ބޭއްވުމަށް ހަމަޖައްސަވާފައިވާ މިބައްދަލުވުމަށް އަލްހާން ހުށައެޅި މައްސަލަ އެޖެންޑާކޮށްފައިވަނިކޮށް ކޯރަމް ގެއްލިގެން ބައްދަލުވުން ވަނީ ކެންސަލްކޮށްފައެވެ. މިއަދުގެ ބައްދަލުވުން ކެންސަލް ކުރެއްވީ އެ ކޮމެޓީގެ މުގައްރިރު މާމިގިލީ ދާއިރާގެ ގާސިމް އިބްރާހީމް ބައްދަލުވުން ފައްޓަވައި އެއީ ސިއްރު ބައްދަލުވުމެއްތޯ ނުވަތަ ނޫންތޯ ކަނޑައެޅުމަށްޓަކައި ވޯޓަށް ވަޑައިގަންނަވަން އުޅުއްވަނިކޮށް އެމްޑީޕީ ޕާލަމެންޓްރީ ގްރޫޕުގެ ލީޑަރ އިބްރާހިމް މުހައްމަދު ސޯލިހާއި ހުޅުހެންވޭރު ދާއިރާގެ މެމްބަރު ރީކޯ މޫސާ މަނިކާއި ދިއްދޫ ދާއިރާގެ އަހުމަދު ސަމީރާއި ގަލޮޅު އުތުރު ދާއިރާގެ އީވާ އަބްދުﷲ ގެ އިތުރުން މިނިވަން މެމްބަރު ވެލިދޫ ދާއިރާގެ އަލީ މުހައްމަދު ކޮމިޓީ ދޫކުރައްވައި ވަޑައިގަތުމުންނެވެ.\nމިއަދުގެ މި ބައްދަލުވުމާއި ބެހޭގޮތުން މައްސަލަ ކޮމިޓީއަށް ހުށައެޅުއްވި މެމްބަރު އަލްހާން ބައެއް މިޑީއާތަކުގައި ވިދާޅުވެފައިވަނީ އެމްޑީޕީން ކަނޑައެޅިގެން ބުނަމުންދާ ވާހަކައެއްގެ ހަގީގަތް ބެލުމަށް ހުށަހެޅި މައްސަލައެއް ކުރިއަށް ގެންދަން އުޅެނިކޮށް އެ ޕާޓީގެ މެމްބަރުން ކޯރަމް ގެއްލުވާލުމުން ހައިރާންވެ ވަޑައިގަންނަވާ ކަމަށެވެ. އަދި އެމައްސަލަ ހުށައަޅާފައިވަނީ ނަޝީދު އިސްތިއުފާ ދެއްވީ މަޖްބޫރުވެގެންކަމަށް އެމްޑީޕީން ބުނަމުންދާއިރު އެމައްސަލައިގެ ހަގީގަތް ބަލަންޖެހޭކަމަށް ގަބޫލް ކުރައްވާތީކަމަށެވެ.\nކުރީގެ ރައީސް މުހަންމަދު ނަޝީދުގެ ވެރިކަން ބަދަލުކޮށްފައި ވަނީ ބަޔަކު ބިރު ދައްކައިގެން ކަމަށް އެ މަނިކުފާނު ވިދާޅުވަމުން ގެންދަވާތީ އެކަމުގެ ހަގީގަތް ބަލައި ދިނުމަށް އެދި 241 ކޮމެޓީއަށް ފޭދޫ ދާއިރާގެ މެމްބަރު އަދި އެމްދީޕީގެ ނައިބް ރައީސް އަލްހާން ފަހުމީ ހުށަހެޅުއްވި މައްސަލަ އެ ކޮމެޓީގެ މިއަދުގެ ބައްދަލުވުމަށް އެޖެންޑާ ކޮށްފައި ވަނިކޮށް އެމްޑީޕީ މެމްބަރުން ނުކުމެ ވަޑައިގަތުމުން ކޯރަމް ގެއްލި އެ މައްސަލަ ކުރިއަށް ނުގެންދެވުނު އިރު އެޕާޓީގެ ނުފޫޒުގަދަ ފަރާތްތަކާއި އަދި ޕާޓީގެ އިންތިހާބީ ލީޑަރ ޝިޕްގަ ތިއްބެވި ބޭފުޅުންނާއި ދެމެދު ވަރަށް ބޮޑަށް ހިޔާލް ތަފާތު ވެފަވާކަމަށް ވަނީ އަޑުފެތުރިފައެވެ.


19 ވަނަ ރައްޔިތުންގެ މަޖިލީހުގެ 28 ވަނަ ޖަލްސާ\nބުދަ 31 ޖުލައި 2019 09:00\nކާށިދޫ ދާއިރާގެ ޢިއްޒަތްތެރި މެންބަރު ޢަބްދުﷲ ޖާބިރު، މިނިސްޓަރ އޮފް ފޮރިން އެފެއާޒް އަލްފާޟިލް ޢަބްދުﷲ ޝާހިދުއާ ސުވާލުކުރެއްވުން.\nސަރުކާރު ފަރާތުން، މަނަދޫ ދާއިރާގެ ޢިއްޒަތްތެރި މެންބަރު އަޙްމަދު ހާރޫން ހުށަހަޅުއްވާފައިވާ، ޤާނޫނު ނަންބަރު 15/2011 (އިޖްތިމާޢީ ޞިއްޙީ އިންޝުއަރަންސްގެ ޤައުމީ ނިޒާމުގެ ޤާނޫނު) އަށް އިޞްލާޙު ގެނައުމުގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، މާފަންނު މެދު ދާއިރާގެ ޢިއްޒަތްތެރި މެންބަރު އިބްރާހީމް ރަޝީދު ހުށަހަޅުއްވާފައިވާ، ޤާނޫނު ނަންބަރު 18/2014 (ވިޔަފާރި ރަޖިސްޓަރީކުރުމުގެ ޤާނޫނު) އަށް އިޞްލާޙު ގެނައުމުގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، އިހަވަންދޫ ދާއިރާގެ ޢިއްޒަތްތެރި މެންބަރު މުޙައްމަދު ޝިފާޢު ހުށަހަޅުއްވާފައިވާ، ދިވެހިރާއްޖޭގެ މަސްވެރިކަމުގެ ބިލުގެ ފުރަތަމަ ކިޔުން އިއްވުން\nކާށިދޫ ދާއިރާގެ މެންބަރު ޢަބްދުﷲ ޖާބިރު ހުށަހަޅުއްވާފައިވާ، ރައްޔިތުންގެ މަޖިލީހުގެ ގަވާއިދުގެ 142 ވަނަ މާއްދާގެ ދަށުން ހުށަހަޅާ ޤަރާރުގެ ފުރަތަމަ ކިޔުން އިއްވުން (ޤަރާރު ނަންބަރު: 2019/19/ޤ-10)\nޤާނޫނު ނަންބަރު 8/2009 (ދިވެހިރާއްޖޭގެ ޕެންޝަނާބެހޭ ޤާނޫނު) އަށް އިޞްލާޙު ގެނައުމުގެ ބިލު އިޖްތިމާޢީ ކޮމިޓީން ދިރާސާކޮށް ނިންމިގޮތުގެ ރިޕޯޓު މަޖިލީހަށް ހުށަހަޅާއި، ބަހުސްކުރުމަށްފަހު ބިލު މަޖިލީހުން ފާސްކުރެއްވި.\nހޯރަފުށި ދާއިރާގެ ޢިއްޒަތްތެރި މެންބަރު އަޙްމަދު ސަލީމް ހުށަހަޅުއްވާފައިވާ, ބޭރުގެ މަސްބޯޓުފަހަރު ދިވެހި މަސްކަނޑުތަކުގައި މަސްވެރިކަންކުރުން ހުއްޓުވުމާ ގުޅޭގޮތުން ހުށަހަޅާ ޤަރާރު, އިޤްތިޞާދީ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅާއި، ބަހުސްކުރުމަށްފަހު ޤަރާރު މަޖިލީހުން ފާސްކުރެއްވި.\nކަނޑިތީމު ދާއިރާގެ ޢިއްޒަތްތެރި މެންބަރު ޢަބްދުﷲ ޝަހީމް ޢަބްދުލްޙަކީމް ހުށަހަޅުއްވާފައިވާ، އިންޑިއާ ކަނޑުގައި ބޮޑުދާއެޅުން ހުއްޓުވައި ދެމެހެއްޓެނިވި މަސްވެރިކަން ކުރުމަށް ގޮވާލާ ހުށަހަޅާ ޤަރާރު މަޖިލީހުން ބަލައިގަނެ، އިޤްތިޞާދީ ކޮމިޓީއަށް ފޮނުވުނު.\nޤާނޫނު ނަންބަރު 8/2009 (ދިވެހިރާއްޖޭގެ ޕެންޝަނާބެހޭ ޤާނޫނު) އަށް އިޞްލާޙު ގެނައުމުގެ ބިލު ބޭރުގެ މަސްބޯޓުފަހަރު ދިވެހި މަސްކަނޑުތަކުގައި މަސްވެރިކަންކުރުން ހުއްޓުވުމާ ގުޅޭގޮތުން ހުށަހަޅާ ޤަރާރު


Eriksen Hospital In Dhookohlaifi - Vaguthu\nޑެންމާކްގެ މިޑްފީޑަރ ކްރިސްޓިއަން އެރިކްސަން ހޮސްޕިޓަލުން ދޫކޮށްލައިފިއެވެ.\nޑެންމާކްގެ ފުޓްބޯޅަ އެސޯސިއޭޝަނުން ވަނީ އެރިކްސަން ހޮސްޕިޓަލުން ދޫކޮށްލުމުން ޑެންމާކްގެ ޓީމާއި ބައްދަލުކޮށްފައިވާކަން ކަށަވަރު ކޮށްދީފައެވެ. އެރިކްސަން މިހާރު ހުރީ އޭނާގެ އާއިލާ އާއިއެކު ޗުއްޓީގައެވެ. އޭނާ ޓީމާއި ދެން ގުޅޭނެ ދުވަހެއް އަދި ނޭނގެއެވެ.\nޑެންމާކާއި ފިންލެންޑް ކުޅުނު މެޗްގައި އެރިކްސަން ދަނޑުމައްޗަށް ވެއްޓުނީ ކުއްލިއަކަށެވެ. އޭނާގެ ފުރާނަ ސަލާމަތް ކުރެވުނީ ވަރަށް އަވަހަށް ސިއްހީ އެހީތެރިން ކުރި މަސައްކަތުންނެވެ. ޑޮކްޓަރުން ބުނެފައިވާ ގޮތުގައި އެރިކްސަން އަށް ކުރިމަތިވީ ކާޑިއަކް އެރެސްޓެކެވެ.\nއެރިކްސަން ހޮސްޕިޓަލުން ދޫކޮށްލާފައި ވަނީ އޭނާގެ ހަށިގަނޑަށް ޕީސްމޭކާއެއް ލެއްވުމަށް ފަހުއެވެ. އޭނާ ހޮސްޕިޓަލުން ދޫކޮށްލި ނަމަވެސް އަދި އޭނާގެ ހާލަތު ޑޮކްޓަރުން ގާތުން ބަލަމުން ގެންދާނެއެވެ. އޭނާ އަށް އެނބުރި ފުޓްބޯޅަ ދަނޑަށް އާދެވޭނެ ކަން ވެސް އަދި އެނގޭނީ ކުރިއަށް އޮތް ދުވަސްތަކުގައި ހަދާ އިތުރު ޓެސްޓްތަކަށް ފަހުއެވެ.\nޕީސްމޭކާއެއް ލައްވައިގެން ބައެއް އެތުލީޓުން ދުނިޔޭގެ އެންމެ މަތީ ފެންވަރުގައި ގިނަ ދުވަސްތަކެއް ވަންދެން ކުޅެފައި އެބަހުއްޓެވެ.\nވީގޮތް އެނގެން ބޭނުން، އެހީވި އެންމެންނަށް ޝުކުރިއްޔާ: އެރިކްސަން


Flat edhen queue gai nujehey nizaameh gaaim kuranee | Mihaaru\nގެދޮރުވެރިކަމުގެ މަޝްރޫއުގެ ދަށުން ހުޅުވާލި ފްލެޓަށް ފޯމު ހުށަހަޅަން ގިނަ އަދަދެއްގެ ބަޔަކު ހައުސިން މިނިސްޓްރީގައި ކިޔޫ ޖެހިގެން. --ފޮޓޯ/މިހާރު\n30 ޑިސެމްބަރ 2018 - 15:54 19 comments\nއެ މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި ސްޓޭޓް މިނިސްޓަރު އަހްމަދު ނަޝީދު ވިދާޅުވީ ބޯހިޔާވަހިކަމަށް އެދެން ދިގު ކިޔޫތަކުގައި ތިބުމަކީ އެތައް ބަޔަކަށް ކުރިމަތިވާ ބޮޑު ތަކުލީފެއް ކަމަށެވެ. އެ މައްސަލަ އަށް ހައްލު ހޯދަން އެ މިނިސްޓްރީން، ނެޝަނަލް ސެންޓަ ފޯ އިންފޮމޭޝަން އެންޑް ޓެކްނޮލޮޖީއާ ގުޅިގެން ވެބް ޕޯޓަލްއެއް ފަރުމާކުރަމުން އަންނަ ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި އެ ޕޯޓަލްގައި ރަޖިސްޓްރީވުމާ އެކު ރާއްޖޭގައި އެ ވަގުތަކު ކުރިއަށްދާ ހައުސިން މަޝްރޫއުތަކަށް ކުރިމަތި ލެވޭނެ އެވެ. ހުޅުވާލާފައިވާ ސްކީމްތަކުގެ ތެރެއިން އެ މީހަކު ޝަރުތުހަމަވާ ސްކީމެއް ވެސް އެ ޕޯޓަލް އިން ފެންނާނެ ކަމަށް ނަޝީދު ވިދާޅުވި އެވެ.\nއެއީ، ރާއްޖޭގެ އެކި ސަރަހައްދުތަކާއި ރާއްޖެ އިން ބޭރުގައި ތިބެގެން ވެސް ފްލެޓަށް އެދެން ލުއި ފަސޭހަތަކެއް ލިބިގެންދާނެ ކަމެއް ކަމަށް އޭނާ ފާހަގަކުރެއްވި އެވެ.\nހައުސިން މިނިސްޓްރީން ބޭއްވި ނޫސްވެރިންގެ ބައްދަލުވުމުގައި ނަޝީދު ވާހަކަ ދައްކަވަނީ. --ފޮޓޯ: ހުސެއިން ވަހީދު/މިހާރު\n"އެ ބޭފުޅަކު އެ ސްކީމުގައި ބައިވެރިވެފައި އިނދެއްޖިއްޔާ ކިޔޫ ތަރުތީބުން، އެ ހުންނެވި ހިސާބެއް އެނގިވަޑައިގަންނަވާނެ. އެހެންކަމުން ވީހާވެސް ފަސޭހަކަމާ އެކު ބޯހިޔާވަހިކަމަށް އެދެވޭނެ ގޮތެއް ކަނޑައެޅުން ބޭނުމަކީ،" ނާޝިދު ވިދާޅުވި އެވެ.\nނާޝިދު ވިދާޅުވީ އެ ޕޯޓަލްގައި ބޯހިޔާވަހިކަމަށް އެދޭ މީހުންގެ ޒާތީ މައުލޫމާތު ހިމެނޭއިރު، އެ މީހަކު ހުށަހަޅާ މައުލޫމާތަށް ބަލައި ޝަރުތު ހަމަވާ ސްކީމްތައް ވެސް ސާފުވާނެ ކަމަށެވެ.\nމީގެއިތުރުން، ރާއްޖޭގައި ބޯހިޔާވަހިކަން ބޭނުންވާ ފަރާތްތަކުގެ އަދަދެއް ކައުންސިލްތައް މެދުވެރިކޮށް ހޯދައި، އެންމެންނަށް ބޯހިޔާވަހިކަމުގެ މަޝްރޫއެއް ފެށުމަށް ވަނީ ނިންމައިފަ އެވެ. ބޯހިޔާވަހިކަން ބޭނުންވާ ފަރާތްތައް ދެނެގަންނާނެ ހަރުދަނާ ނިޒާމެއް މީގެކުރިން އެކުލަވާލައިފައެއް ނުވެ އެވެ.\nއިތުރު ލިޔުންތައް ހައުސިން މިނިސްޓަރު ބޯހިޔާވަހިކަން ފްލެޓް


Dharifulhu ufalugai behehtumah, rangalhu aadhathah...\nދަރިފުޅު އުފަލުގައި ބެހެއްޓުމަށް، ރަނގަޅު އާދަތައް ދަސްކޮށްދިނުމަކީ މުހިއްމު ކަމެއް!\n10 މަސް,3ހަފްތާ,5ދުވަސް,6ގަޑި, 15 މިނެޓް ކުރިން 6740އައިމިނަތު ރަމްލާ\nމަންމަ އަކާއި ދަރިފުޅެއް:\nދުނިޔެ ކުރިއަރަމުން އަންނަ ވަރަކަށް ބެލެނިވެރިންނަށް ދަރިން ތަރުބިއްޔަތު ކުރުމުގައި ބޮޑެތި ގޮންޖެހުންތަކާ ކުރިމަތި ވެއެވެ. އެގޮތުން ދިރިއުޅުން ކުރިއަށް ގެންދިއުމަށްޓަކައި ގިނަ ވަގުތު ވަޒީފާގައި އުޅެން ޖެހުމާ، ގޭގައި އަދާ ކުރަންޖެހޭ ޒިންމާތައް އިތުރުވުމާ އަދި ދަރިންނާއެކު ހޭދަކުރަން ލިބޭ ވަގުތު މަދުވުމުގެ ސަބަބުން ދިރިއުޅުމުގައި ދިމާވާ ދަތިތައް އިތުރުވެއެވެ. ނަމަވެސް މި ހުރިހާ ދަތި އުނދަގޫތަކާއެކުވެސް އަމިއްލަ ނަފްސަށް އިތުބާރުކޮށް، މިކަމުގައި ކެތްތެރި ކަމާއެކު ކުރިއަށްދާ ބެލެނިވެރިން މަދެއް ނޫނެވެ.\nދަރިންގެ ކިބައިގައި އޯގާތެރިކަމާ، އިހްތިރާމް ކުރުމާ، ކެތްތެރިކަމާ، އިންސާނިއްޔަތުކަން ކަހަލަ ރަނގަޅު އާދަތައް ހަރުލެއްވުމުން، އެ ދަރީގެ ފަރާތުން މުޖުތަމަޢު އަށާއި، ތިމާއަށް ލިބޭނެ ފައިދާތައް ނުހަނު ގިނަގުނައެވެ. މި ކަންކަމާ ދޭތެރޭގައި ވިސްނަނީ އަޅުގަނޑުމެންގެ ތެރެއިން ކިތައް ބެލެނިވެރިން ހެއްޔެވެ؟ ހަމަގައިމުވެސް ގިނަ ބެލެވެރިން ބޭނުންވާނީ އެ މީހުންގެ ދަރިން އެންމެ ހެޔޮގޮތުގައި އުފާވެރިކަންމަތީ ތަރުބިއްޔަތު ކުރާށެވެ. ކުދިން އުފަލުގައި ބަހައްޓަން ބޭނުންނަމަ ތިރީގައި މި ދަންނަވާ ކަންކަމަށް ސަމާލުކަން ދިނުން ކޮންމެހެން މުހިއްމެވެ.\n1. ތިމާއަށް ލިބޭ މިންވަރަކުން އަބަދުވެސް ދަރިފުޅަށް ބޭނުންވާ ތަކެތި ހޯދައިދޭށެވެ. އޭރުން ތިމާ ދަރިފުޅާމެދު ފަރުވާ ބަހައްޓާ މިންވަރު ދަރިފުޅަށް އިހުސާސް ވާނެއެވެ. ނަމަވެސް ދަރިފުޅުގެ އުމުރާ ނުގުޅޭ ނުވަތަ ދަރިފުޅުގެ އުޅުމަށް ގޯސް ބަދަލުތައް އަންނަ ކަހަލަ އެއްޗެހި ހޯދައި ނުދޭށެވެ.\n2. ދިރިއުޅުމުގައި ލިބޭ މިންވަރުން އުފާ ހޯދުމަށް ދަރިފުޅަށް ދަސްކޮށްދޭށެވެ. އަދި ޅައުމުރުގައި ކުދިންނަށް ކޮންމެހެން ބޭނުންވާނެ ކަންކަމާ، ބޭނުން ނުވާނެ ކަންކަން ދަރިފުޅަށް ކިޔައި ދޭށެވެ.\n3. ދިރިއުޅުމުގައި ދަރިފުޅު ދާން ބޭނުންވާ މަންޒިލަށް ދިއުމަށް، އޭނާއަށް އެހީތެރިވެދޭށެވެ. އަދި މާޔޫސްވެ މަޑުޖެހުމުގެ ބަދަލުގައި، ކެތްތެރިކަމާއެކު ކުރިއަށް ދިއުމަށް ދަރިފުޅަށް ހިތްވަރު ދޭށެވެ.\n4. ކޮންމެ ކަމެއް ދިރިއުޅުމުގައި ކުރިމަތިލާން ޖެހުނު ކަމުގައި ވިޔަސް، އަތުގައި ލާނެ ހެދުމާ، އުޅޭނެ ގެއަކާ، ބޯނެ ފެނާ، ކާއެއްޗެހި ހުރުމުގެ އިތުރުން ލޯބިވާ ފަރާތްތައް އެކުގައި ވާނަމަ، ތިމާއަކީ ތިހީކުރާ ވަރަށް ވުރެން ނަސީބު ރަނގަޅު މީހެކެވެ. އެކަން ތިމާގެ ދަރިފުޅަށްވެސް ވިސްނައިދޭށެވެ. އަދި އެކަމަށް ޝުކުރުވެރިވާން ދަސްކޮށްދޭށެވެ.\n5. އަޅުގަނޑުމެން ދަރިންނަށް ވިސްނައިދޭންވީ މީހުންދެކެ އޯގާވެރި ކަމާއެކު ލޯބިވާށެވެ. އަދި މީހަކަށް އެއްޗެއް ދިނުމަށްފަހު ބަދަލުގައި އެއްޗެއް ލިބުމަށް އުއްމީދު ނުކުރުމަށް ކިޔައިދޭން ވާނެއެވެ. މިކަމުގައި އިސްލާމް ދީނުގައި އޮންނަ ރިވެތި އުސޫލުތައް ހިމަނަން ވާނެއެވެ.\n6. ތިމާ ދެބަސްވާ ކަންކަމުގައިވެސް، އަނެކާއާ އިހްތިރާމާއެކު، މުހާތަބު ކުރުމަށް ދަރިފުޅަށް ދަސްކޮށްދޭށެވެ. އަދި ހުރިހާ ކަމެއްގައި އެންމެން އެއްގޮތަކަށް ވިސްނުމަކީ މަޖުބޫރު ކަމެއް ނޫންކަން ވިސްނައިދޭން ވާނެއެވެ.\n7. އެހެންފަރާތެއް ކުރާ ކަމެއްގެ ސަބަބުން ދަރިފުޅުގެ އުފަލަށް ހުރަސް އެޅުނަ ނުދޭށެވެ. އަދި ދިރިއުޅުމުގައި ހެދޭ "މިސްޓޭކްސް" އިން ފިލާވަޅު ދަސްކުރާނެ ގޮތްތައް އުނގަންނައިދޭށެވެ.\n8. ބޭރުގައާއި ގޭގައި އުޅޭނެ ރީތި އާދަތައް ދަރިފުޅަށް ދަސްކޮށް ދޭށެވެ. ހާއްސަކޮށް އަންހެން ކުއްޖެއްނަމަ، މަންމަ ގޭގައި ކޮށްއުޅޭ ކުދިކުދި ކަންކަމުން އެއްޗެހި އުނގަންނައިދޭށެވެ. މިސާލަކަށް ގޭތެރެ ސާފުކޮށް ބޭއްވުމާ، އެއްޗެހި ހުންނަންޖެހޭ ތަންތަން ކިޔައިދޭށެވެ.\n0% 71.43% 14.29% 14.29%\n3 މަސް ކުރިން 253 0\n4 މަސް ކުރިން 331 0\n4 މަސް ކުރިން 372 0\n4 މަސް ކުރިން 223 0


GA. Police station thaku gai masahkai kura muvvazifunnah amaaz koh simpozi ameh fashaifi - AO News\nގއ ޕޮލިސް ސްޓޭޝަންތަކުގައި މަސައްކަތްކުރާ ފުލުހުންނަށް އަމާޒުކޮށްގެން ސިމްޕޯޒިއަމެއް ފަށައިފި\nގއ. އަތޮޅު ޕޮލިސް ސްޓޭޝަންތަކުގައި މަސައްކަތްކުރާ ފުލުހުންނަށް އަމާޒުކޮށްގެން ލީޑަރޝިޕް ސިމްޕޯޒިއަމެއް ގއ ވިލިނގިލީ ޕޮލިސްޓޭޝަނުގައި ފަށައިފިއެވެ\nޕޮލިސް ލައިފް އެމް ވީ ގައި ކޮށްފައިވާ ޕޯސްޓެއްގައި ބުނެފައިވަނީ، މިމަހުގެ7ކުން 8 އަށް ގއ ވިލިނގިލީ ޕޮލިސް ސްޓޭޝަންގައި ކުރިއަށްދާ މި ސިމްޕޯޒިއަމްއަކީ ގއ. އަތޮޅުގެ ޕޮލިސް ސްޓޭޝަންތަކުން ކުރަމުންދާ މަސައްކަތްތަކަކީ ކުރިއާލައި ރޭވިގެން، ތަރުތީބުކުރެވިގެން ހިންގޭ ހަރަކާތްތަކެއްގެ ތެރެއިން ރައްޔިތުންނަށް ދިމާވެފައިވާ ކަންބޮޑުވުންތައް ހައްލުކޮށް، ފުލުހުންގެ ހިދުމަތާއި މެދު ރައްޔިތުންގެ އިތުބާރާއި ޔަގީންކަން ގާއިމްކުރުމާ ގުޅޭގޮތުން މަޝްވަރާކޮށް، ހައްލު ހޯދުމުގެ ގޮތުން ބާއްވާ ސިމްޕޯޒިއަމްއެއްކަމަށެވެ\nގއ. އަތޮޅުގެ ޕޮލިސް ސްޓޭޝަންތަކުގައި މަސައްކަތްކުރާ ސީނިއަރ 29 ފުލުހުން ހަ ގުރޫޕަކަށް ބަހާލައިގެން ކުރިއަށް ގެންދާ މި ސިމްޕޯޒިއަމްގައި ކުށްމަދު ކުރުމާއި ތަހުގީގު ދާއިރާއާއި އިދާރީކަންކަން ހަރުދަނާކުރުމާ ގުޅޭގޮތުން ހުށަހެޅުންތައް ހުށަހަޅައި، ކަންކަމާމެދު މަޝްވަރާކުރެވޭނެކަމަށާއި އަދި ޕޮލިސް ސްޓޭޝަންތަކުގައި މަސައްކަތްކުރާ މުވައްޒަފުން މަސައްކަތްތަކަށް އިތުރަށް ޝައުގުވެރިކުރުމާއި އޮޕަރޭޝަން ދާއިރާއާއި ނެއިބަރހުޑް ޕޮލިސިންގ އާ ގުޅޭގޮތުން ހުށަހެޅުންތައް ހުށަހަޅައި މަޝްވަރާކުރެވޭނެކަމަށްވެސް ބުނެފައިވެއެވެ. ..\nދާދި ފަހުން ރައިސުލް ޖުމުހޫރިޔާގެ ނާއިބު ފައިސަލް ނަސީމް ގއ ވިލިނގިއްޔަށް ކުރެއްވި ދަތުރު ފުޅުގައިވަނީ ދިވެހި ފުލުހުންގެ ؛އަޕަރ ސައުތު ޕޮލިސް؛ ގައި އަވައްޓެރި ފުލުހުންގެ ޚިދުމަތް ރަސްމީކޮށް ފައްޓަވައިދެއްވާފައެވެ.\nގއ. ވިލިނގިލިގއ.އަތޮޅު ޕޮލިސްޓޭޝަން ،ގއ.އަތޮޅު


ދުނިޔޭގެ ޙަޤީޤަތާއިމެދު ޣާފިލުނުވާށެވެ. – DhiSalafiyyah\nދުނިޔޭގެ ޙަޤީޤަތާއިމެދު ޣާފިލުނުވާށެވެ.\n31/10/2011 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nމި ދުނިޔެއަކީ ވަޤުތީ ގޮވައްޗެކެވެ. ދާދި އަވަހަށް ހަޤީޤީ މަންޒިލަށް ދިޔުމަށް ދަތުރަށް ފުރަންޖެހިދާނެއެވެ. އަނބިދަރީންނާއި މުދާ ދޫކޮށްފައި މިދުނިޔެއިން ވަކިވެދާންޖެހިދާނެއެވެ. އެދުވަހުން އެއްވެސް މުދަލަކުން ކުރާނެފައިދާއެއްނެތެވެ. ދެންއޮތީ ބަރުޒަޚުގެ ގެ ޙަޔާތެވެ. ކައްވަޅުގެ އެކަނިވެރިކަމެވެ. އެއަށްފަހު މަޙްޝަރުބިމެވެ. ޙިސާބު ބެއްލެވުމެވެ. ޞިރާޠު މަގެވެ. އެއަށްފަހު އޮތީ ދާއިމީ ދިރިއުޅުމެކެވެ. ނަރަކައިގެ ވޭންދެނިވި ޢަޒާބުގެ ތެރޭގައެވެ. ނުވަތަ ސުވަރުގޭގެ މަތިވެރި ނިޢުމަތުގެ ތެރޭގައެވެ. ﷲ ތަޢާލާ ގެ ވަޙީބަސްފުޅުގައިވެއެވެ. ” اعْلَمُوا أَنَّمَا الْحَيَاةُ الدُّنْيَا لَعِبٌ وَلَهْوٌ وَزِينَةٌ وَتَفَاخُرٌ بَيْنَكُمْ وَتَكَاثُرٌ فِي الأَمْوَالِ وَالأَوْلادِ كَمَثَلِ غَيْثٍ أَعْجَبَ الْكُفَّارَ نَبَاتُهُ ثُمَّ يَهِيجُ فَتَرَاهُ مُصْفَرًّا ثُمَّ يَكُونُ حُطَامًا وَفِي الآخِرَةِ عَذَابٌ شَدِيدٌ وَمَغْفِرَةٌ مِّنَ اللَّهِ وَرِضْوَانٌ وَمَا الْحَيَاةُ الدُّنْيَا إِلاَّ مَتَاعُ الْغُرُورِ ” – سورة الحديد 20 – މާނަ : ” ތިޔަބައިމީހުން ދަންނާށެވެ! ދުނިޔޭގެ ދިރިއުޅުން ވާކަން ކަށަވަރީ ކުޅިވަރެއް ކަމުގައެވެ. އަދި މަޖަލެއް ކަމުގައެވެ. އަދި ޒީނަތެއް ކަމުގައެވެ. އަދި ތިޔަބައިމީހުންގެ މެދުގައި އެކަކު އަނެކަކުގެ މައްޗަށް ބޮޑާވެގަތުމެއް ކަމުގައެވެ. އަދި މުދާތަކާއި، ދަރިންތަކާމެދު، އެކަކު އަނެކަކަށްވުރެ ގިނަކަމަށްބުނެ މޮޅުވާހަކަ ދެއްކުމެއް ކަމުގައެވެ. ވާރޭފެނެއްގެ މިސާލުގައެވެ. އެ ފެނުން ފެންލިބިގެން ފެޅި ގަސްތަކެއް، ދަނޑުވެރިން عجائب ކޮށްފައިވެއެވެ. ދެން އެ ގަސްތައް ހިކިދެއެވެ. ދެން އެ ގަހުގެ ފަތްތައް ރީނދޫވެފައި ވަނިކޮށް ތިބާއަށް ފެންނާނެތެވެ. ދެން އެ ހިކި ހުއިތަކަކަށް ވެދެއެވެ. އަދި آخرة ގައިވަނީ، ގަދަފަދަވެގެންވާ عذاب އެވެ. އަދި اللَّه ގެ حضرة ން ލިބޭ ފާފަފުއްސެވުމަކާއި، ރުއްސެވުމެކެވެ. ކެހިވެރިކަމުގެ ވަގުތީ އުފަލެއްދޭ އެއްޗެއް ކަމުގައި މެނުވީ ދުނިޔޭގެ ދިރިއުޅުން ނުވެތެވެ. “\nދުނިޔޭގެ ދިރިއުޅުމުގެ މިޘާލަކީ ސައިބޯނިބޮތްކެއްގެ މިޘާލެވެ. ތަފާތު ކުލަ ކުލައިގެ ދަޅަތަށް ދެއްކުމަށްފަހުގައި ހިނދުކޮޅެއް ތެރޭގައި ފަޅައިގެން ނެތިގެން ދެއެވެ. ދަންނާށެވެ! މަރަކީ ވަރަށް ކައިރީގައިވާ އެއްޗެކެވެ. ތިބާގެ ގާތަށް މަރު އައުމުގެ ކުރިން ޞާލިޙުޢަމަލުތައް ކުޅައުމަށް އަވަސްވެގަންނާށެވެ. މަރުގެ ވަގުތު އައުމުން ލަހެއްފަހެއް ނުކުރެވޭނެއެވެ. އެވަގުތު ޞާލިޙު ޢަމަލުތައްކުރުމަށް ބޭނުންވާނެއެވެ. ނަމަވެސް ވަޤުތު ފާއިތުވާފަހުންނެވެ.\nﷲ ތަޢާލާ ވަޙީކުރައްވާފައިވެއެވެ. ” حَتَّى إِذَا جَاء أَحَدَهُمُ الْمَوْتُ قَالَ رَبِّ ارْجِعُونِ (*) لَعَلِّي أَعْمَلُ صَالِحًا فِيمَا تَرَكْتُ كَلاَّ إِنَّهَا كَلِمَةٌ هُوَ قَائِلُهَا وَمِن وَرَائِهِم بَرْزَخٌ إِلَى يَوْمِ يُبْعَثُونَ ” މާނަ : ” އެއުރެންކުރެ މީހެއްގެ ގާތަށް މަރު އަތުވެއްޖައުމަން ދާނދެނެވެ. އެހިނދު އޭނާ ބުނެތެވެ. އަޅުގެ ވެރިރަސްކަލާކޮ! ތިމަންއަޅާ (ދުނިޔޭގެ ޙަޔާތަށް) އަލުން އަނބުރައި ފޮނުއްވާނދޭވެ! (*) އެއީ ތިމަންފަހަތަށް ނުކޮށް ދޫކުޅަ ޞާލިޙު ޢަމަލުތައް ކުރުމުގެ އެދުމުގައެވެ. ހަމަހިލާ އެހެންނަކުން ނުވާނެއެވެ. ހަމަކަށަވަރުން، އެއީ އޭނާ ދުލުކުރިން ބުނެލާ ބަހެކެވެ. އަދި އެއުރެންގެ ފަހަތުގައިވަނީ ބަރުޒަޚުގެ ޢާލަމެވެ. އެއުރެން އަލުން ދިރުމަކަށް ފޮނުއްވާ ދުވަހަށްދާންދެނެވެ. “\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. ” حُفَّتْ النَّارُ بِالشَّهَوَاتِ وَحُفَّتْ الْجَنَّةُ بِالْمَكَارِهِ ” – رواه مسلم – މާނަ : ” ނަރަކަ ވަށައިލެވިގެންވަނީ ޝަހުވަތްތަކުންނެވެ. (އިންސާނާގެ ހަވާނަފްސު އެދޭ ކަންތައްތަކުންނެވެ.) އަދި ސުވަރުގެ ވަށައިގެންވަނީ އިންސާނާ ނުރުހުންތެރިވާ ކަންތަކުންނެވެ. ” ޙަދީޘުން އެނގޭގޮތުގައި، ނަރަކައިގެ ޢަޒާބުން ސަލާމަތްވުމަށްޓަކައި ހަވާނަފްސު އެދުންތަކުން ދުރުވާން ޖެހެއެވެ. ﷲތަޢާލާ ނަހީކުރައްވާފައިވާ އެޝަހުވަތްތަކުގެ ތެރެއަށް ވަދެއްޖެ ކަމުގައި ވާނަމަ އެދެވެނީ ނަރަކައާއި ދިމާއަށެވެ. އަދި ސުވަރުގެ ޙާސިލުކުރުމަށްޓަކައި ތިމާގެ ނަފްސު ކުރަންނޭދޭ ކަންތައްތައްވެސް ކުރަން އެބަ ޖެހެއެވެ. އެއީ ﷲ ތަޢާލާގެ އަމުރުފުޅުތަކަށްވީތީއެވެ. އެ އަމުރުފުޅުތަކަށް ކިޔަމަންވުމުގެ ގޮތުންނެވެ. ﷲ ތަޢާލާ ވަޙީކުރައްވާފައިވެއެވެ. ” وَبُرِّ‌زَتِ الْجَحِيمُ لِمَن يَرَ‌ىٰ (*) فَأَمَّا مَن طَغَىٰ (*) وَآثَرَ الْحَيَاةَ الدُّنْيَا (*) فَإِنَّ الْجَحِيمَ هِيَ الْمَأْوَىٰ (*) وَأَمَّا مَنْ خَافَ مَقَامَ رَ‌بِّهِ وَنَهَى النَّفْسَ عَنِ الْهَوَىٰ (*) فَإِنَّ الْجَنَّةَ هِيَ الْمَأْوَىٰ ” މާނަ : ” އަދި ދެކޭމީހަކަށް ނަރަކަ ފާޅުކުރައްވާނެތެވެ. (*) ފަހެ، ފުރެދުމުގައި ހައްދުފަހަނަޅައި، އަދި ދުނިޔޭގެ ދިރިއުޅުމަށް އިސްކަންދިން މީހާ ދަންނާށެވެ! (*) ފަހެ، ހަމަކަށަވަރުން، އެމީހާ އުޅޭނެ ތަނަކީ، ނަރަކަޔެވެ. (*) އަދި އެމީހާގެ ވެރިރަސްކަލާނގެ ޙަޟްރަތުގައި ހުންނަންޖެހޭ ހުރުމަށް ބިރުވެތިވެ، އެމީހެއްގެ ނަފްސު އަމިއްލަ އެދުންތަކުން ދުރުކޮށްފިމީހާ ދަންނާށެވެ! (*) ފަހެ، ހަމަކަށަވަރުން، އެމީހާ އުޅޭނެ ތަނަކީ، ސުވަރުގެއެވެ.”\nﷲ ތަޢާލާއަށް އަޅުވެތިވުމުގައި މަލާމާތްކުރާ މީހާގެ މަލަމާތަކަށް އަޅުގަނޑުމެން ބަލާކަށްނުޖެހެއެވެ. ހައްޤުމަގުގައި ޘާބިތުވެހުންނަ މީހާއަކީ ހުރިހާޒަމާނެއްގައިވެސް މަލާމާތާއި ފުރައްސާރައާއި އުނދަގޫތައްކުރިމަތިވާނެ މީހެކެވެ. ރަސޫލުބޭކަލުންނާއި ނަބީބޭކަލުންނަށްވެސް އިންތިހާދަރަޖައިގެ ދުއްތުރާތައް އެބޭކަލުންގެ ޤައުމުގެ މީހުންގެ ކިބައިން ފޯރާފައިވެއެވެ. އެބޭކަލުން ވަނީ ކެއްތެރި ވުމުގެ މަގު އިޚްތިޔާރުކޮށްފައެވެ. ﷲ ތަޢާލާ ވަޙީކުރެއްވިއެވެ. ” إِنَّ الَّذِينَ أَجْرَ‌مُوا كَانُوا مِنَ الَّذِينَ آمَنُوا يَضْحَكُونَ(*) وَإِذَا مَرُّ‌وا بِهِمْ يَتَغَامَزُونَ (*) وَإِذَا انقَلَبُوا إِلَىٰ أَهْلِهِمُ انقَلَبُوا فَكِهِينَ (*) وَإِذَا رَ‌أَوْهُمْ قَالُوا إِنَّ هَـٰؤُلَاءِ لَضَالُّونَ (*) وَمَا أُرْ‌سِلُوا عَلَيْهِمْ حَافِظِينَ (*) فَالْيَوْمَ الَّذِينَ آمَنُوا مِنَ الْكُفَّارِ يَضْحَكُونَ (*) ” މާނަ: ” އަދި އެއުރެން އެ މުއުމިނުންގެ ކައިރިންދާހިނދު، ލޮލުގެ އިޝާރާތުން ން ފުރައްސާރަ ކުރެތެވެ. (*)އަދި އެއުރެންގެ އަހުލުވެރިންގެގާތަށް އެނބުރިދާހިނދު، ހީނސަމާސާ ކުރަމުންދެއެވެ. (*) އަދި އެއުރެން މުއުމިނުން ދެކޭހިނދު ބުނެތެވެ. ހަމަކަށަވަރުން، މިބައިމީހުންނީ، މަގު ގެއްލިފައިވާ ބަޔެއްކަން ކަށަވަރެވެ. (*) އަދި މުއުމިނުންގެ މައްޗަށް ރައްކާތެރިވެ، ބަލަހައްޓާ ބަޔަކު ކަމުގައި އެ ކާފިރުން ފޮނުއްވާފައެއް ނުވެއެވެ. (*) ފަހެ، އީމާންވި މީހުން މިއަދު( ޤިޔާމަތްދުވަހު) ކާފިރުންނާ ދިމާޔަށް ހޭނެތެވެ. “\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.” الدُّنْيَا سِجْنُ الْمُؤْمِنِ وَجَنَّةُ الْكَافِرِ ” – صحيح مسلم – މާނަ : ” ދުނިޔެއަކީ މުއުމިނުމީހާއަށްޓަކައި ޖަލެއްފަދަ ތަނެކެވެ. އަދި ކާފިރުމީހާއަށް ސުވަރުގެއެކެވެ. “\nއެހެންކަމުން ސުވަރުގޭގެ ދާއިމީނިޢުމަތް ޙާޞިލުކުރުމަށްޓަކައި ބޮޑެތި ޤުރުބާނީ ތަކެއްވާނަޖެހެއެވެ. ހަވާނަފްސުގެ އެދުންތަކުގެ މައްޗަށް ރައްބުލް ކާއިނާތުގެ އަމުރުފުޅުތައް އިސްކުރަންޖެހެއެވެ. ހަޤީޤީ ކާމިޔާބު ޙާޞިލުކުރުމަށްޓަކައެވެ. އެހެނީ ފިތުނަވެރިކަން އިންތިހާއަށް ފެތުރިފައިވާ މި ޒަމާނުގައި ދުނިޔޭގެ ހަޤީޤތާއިމެދު ޣާފިލުވެއްޖެ މީހަކަށް ސަލާމަތްވުންވާނީ ވަރަށް އުނދަގޫކަމަކަށެވެ. މީސްތަކުން ވަނީ އެމީހުން ގެ ވެރި ރައްބެއް ހަތް އުޑުމަތިން އެމީހުންގެ ޢަމަލުތަކަށް ބައްލަވާވޮޑިގެންވާކަން ހަނދާންނެތިފައެވެ. އެހެންކަމުން ބިންމަތީގައި އެމީހުންނަށް ނުކުރެވޭނެ އެއްވެސް ކަމެއް ނުވާކަމަށް އެމީހުނަށް ހީވާފަދައެވެ. އިއްޔެ ޞާލިޙް ޢަމަލުތައްކޮށް ތަޤުވާގެ ފޭރާމުން ފޭރަންލައިގެން އުޅުނު މީހުން މިއަދު ފާޖިރު ފާފަވެރިންގެ ގޮތުގައި ފެންނަމުން ނުދޭތޯއެވެ؟ ޝައިތޯނީ ވަސްވާސްތަކަށް ހެއްލި ދުނިޔޭގެ ޒީނަތްތެރިކަމުގެ ދަޅަތަކުގައި ޖެހެނީއެވެ. މީސްތަކުންގެ ޙާލަތްތަށް ބަދަލުވެގެން ދަނީ ހީވެސްނުކުރާހާ އަވަހަށެވެ.\nހައްޤު މަގުގައި ޘާބިތުކޮށްކޮށްދެއްވުން އެދި، މުއުމިނުތަކުން ނަމޫނާއަކަށް ބަލަން ﷲ ތަޢާލާ އަމުރުކުރައްވާފައިވާ، އެއިލާހުގެ ނަބިއްޔާ ޞައްލަﷲ ޢަލައިވަސައްމަ މިދުޢާ ދަންނަވާކަމުގައިވެއެވެ. ( يَا مُقَلِّبَ الْقُلُوبِ ثَبِّتْ قَلْبِي عَلَى دِينِك ) މާނަ : ” އޭ ހިތްތަށް ބަދަލުކުރައްވާ އިލާހު! މިއަޅާގެ ހިތް އިބައިލާހުގެ ދީނުގެމަތީގައި ޘާބިތުކޮށްދެއްވާފާންދެއެވެ. “ އެކަލޭގެފާނަކީ އެކަލޭގެފާނުގެ އިސްވެ ގޮސްފައިވާ ފާފަތަކައި އަދި ފަހުންވެސް ކުރެވިދާނެ ފާފަތައްވެސް ﷲ ތަޢާލާ ފުއްސަވާފައިވާ އެއިލާހުގެ ނަބިއްޔާއެވެ. އެއިލާހުގެ ހަޞްރަތުގައި އެންމެ ލޮބުވެތިކަން ބޮޑުވެގެންވާ އިންސާނާއެވެ. މީސްތަކުންގެ ތެރެއިން ﷲ ތަޢާލ އަށް އެންމެ ތަޤުވާވެރީވެސް އެކަލޭގެފާނެވެ. އެއާއި އެކުވެސް އެކަލޭގެފާނު މިދުޢާ ކުރެއްވުމުގައި ދެމިހުންނަވައެވެ. އެހެންކަމުން އެކަލޭގެފާނު މިފަދައިން ބިރުވެތިވެ ރައްކާތެރިވާ ކަމަށްވާނަމަ، އަޅުގަނޑުމެން ފަދަ ފާފައިން ފޯވެފައިތިބި ބަޔަކު ސަމާލުވެ ރައްކާތެރި ވުން އިތުރުވެގެން ނުވޭތޯއެވެ؟ އެހެނީ ކިތައްމެ ތަޤުވާވެރިކޮށް އުޅެމުން އައި ނަމަވެސް، ހައްޤުން މޫނު އަނބުރާލައިގެން ވާހާލު މަރާއި ބައްދަލުކޮށްފިނަމަ އޭނަގެ ޢަމަލުތަކުން ކުރާނީ ކޮންފައިދާއެއްތޯއެވެ؟ އެހެން ކަމުން ތިބާގެ ނިމުން އަންނަހިދު ޞާލިޙު ޢަމަލުކުރާމީހެއްގެ ގޮތުގައި ވެވޭތޯ މަސައްކަތްކުރާށެވެ. އެންމެ ފަހުވަޤުތާއި ޖެހެންދެންވެސް އިންސާނާ މަގުފުރެއްދުމަށް ޝައިތޯނާ މަސައްކަތްކުރާނެއެވެ.\nހަޤީޤީ ކާމިޔާބާއި ހަމައަށް ވާޞިލުވުމަށްޓަކައި ބޮޑެތި ޤުރުބާނީ ތަކެއްވާންޖެހެއެވެ. ހަވާނަފްސުގެ ނުބައި އެދުންތައް ދޫކޮށްލަންޖެހެއެވެ. އަޅުގަނޑުމެންގެ ހިތް އެދޭހައި ކަމެއް އަދި އެއީ ﷲ ތަޢާލާގެ ހަޞްރަތުގައި ހެޔޮކަމަކަށް ނުވެދާނެއެވެ. އަދި އަޅުގަނޑުމެން ހިތް ނުރުހުންތެރިވާ ކަމެއް އެއީ އަޅުގަނޑުމެނަށް ﷲ ތަޢާލަގެ ހަޟްރަތުން ފައިދާ ކުރަނިވި ކަމަކަށްވެސް ވެދާނެއެވެ. ﷲ ތަޢާލާ ވަހީކުރެއްވިއެވެ. ” وَعَسَىٰ أَن تَكْرَ‌هُوا شَيْئًا وَهُوَ خَيْرٌ لَّكُمْ ۖ وَعَسَىٰ أَن تُحِبُّوا شَيْئًا وَهُوَ شَرٌّ لَّكُمْ ۗ وَاللَّـهُ يَعْلَمُ وَأَنتُمْ لَا تَعْلَمُونَ ” – سورة البقرة 216- މާނަ : ” އަދި ތިޔަބައިމީހުން ނުރުހޭ ކަމެއް އެއީ ތިޔަބައިމީހުންނަށް ލާބަހުރި ކަމަކަށް ވެދާނެތެވެ. އަދި ތިޔަބައިމީހުން ލޯބިކުރާކަމެއް، އެއީ ތިޔަބައިމީހުންނަށް ގެއްލުންހުރި ކަމަކަށް ވެދާނެތެވެ. އަދި ﷲ ހުރިހާ ކަމެއްމެ މޮޅަށް ދެނެވޮޑިގެންވެއެވެ. ތިޔަބައިމީހުންނަކަށް ނޭނގެއެވެ. “\nއެހެން ކަމުން ތިބާއާއި ހަމައަށް ހައްޤު އައުމަށްފަހު އެއާއި އެއްގޮތަށް ޢަމަލުތައް ބިނާކުރެވޭތޯ މަސައްކަތްކުރާށެވެ. އެހެނީ ހައްޤު އެނގުމަށްފަހު އެއަށް ފުރަގަސްދޭމީހާއަށްވުރެ ވަކިން ނުބައި މީހަކު ހުންނާނެތޯއެވެ. އިބްލީހަށް ﷲ ތަޢާލާ އާދަމު ޢަލައިހިއްސަލާމްއަށް ސަޖިދަޖެހުމަށް އަމުރުކުރުމުން އޭނާވެސް ބޮޑާކަމާއިއެކު އެކަމަށް ފުރަގަސްދިނެވެ. އޭގެ ސަބަބުން ﷲ ތަޢާލާގެ ރަޙުމަތުން ބޭރުކުރެވި ނަރަކަވެރިންގެ ތެރެއިން ވެގެންދިޔައެވެ. އަޅުގަނޑުމެނަށް، ގުނާ އަދަދުނުކުރޭނޭފަދަ ގިނަގުނަ ނިޢުމަތްތަށް ﷲ ތަޢާލާދެއްވާފައި ވާއިރު އެއިލާހަށް ކިޔަމަންތެރިވުމަށް ދެކޮޅުހަދާ އެއިލާހުގެ އާޔަށްތަކަށް ފުރަގަސްދޭ ބަޔެއްކަމުގައި އަޅުގަނޑުމެން ވަނީނަމަ އެއީ ކިހާބޮޑު އަނިޔާވެރިކަމެއްތޯއެވެ؟ ﷲ ތަޢާލާ ވަޙީކުރެއްވިއެވެ. ” وَمَنْ أَظْلَمُ مِمَّن ذُكِّرَ بِآيَاتِ رَ‌بِّهِ ثُمَّ أَعْرَ‌ضَ عَنْهَا ۚ إِنَّا مِنَ الْمُجْرِ‌مِينَ مُنتَقِمُونَ “- سورة السجدة22- މާނާ : ” އެމީހެއްގެ ވެރިރަސްކަލާނގެ آية ތަކުން އެމީހަކަށް ހަނދާންކޮށްދެއްވުމުން، ދެން އެ آية ތަކަށް ފުރަގަސްދީ އެނބުރިގަތް މީހަކަށްވުރެން އަނިޔާވެރިކަން ބޮޑީ ކާކުހެއްޔެވެ؟ ހަމަކަށަވަރުން، ތިމަންރަސްކަލާނގެ، ކުށްވެރިންގެ ކިބައިން ބަދަލުހިއްޕަވާހުށީމެވެ. “\nހަޤީޤީ ކާމިޔާބީ އަކީ ނިޢުމަތުން ފުރިގެންވާ ސުވަރުގޭގެ ދާއިމީ ދިރިއުޅުން ލިބުމެވެ. އަދި ނަރަކައިގެ އަލަިފާނުން ސަލާމަތްކަން ލިބިގެންދިޔުމެވެ. ﷲ ތަޢާލާ ގެ ވަޙީ ބަސްފުޅުގައިވެއެވެ. ” كُلُّ نَفْسٍ ذَائِقَةُ الْمَوْتِ ۗ وَإِنَّمَا تُوَفَّوْنَ أُجُورَ‌كُمْ يَوْمَ الْقِيَامَةِ ۖ فَمَن زُحْزِحَ عَنِ النَّارِ وَأُدْخِلَ الْجَنَّةَ فَقَدْ فَازَ ۗ وَمَا الْحَيَاةُ الدُّنْيَا إِلَّا مَتَاعُ الْغُرُ‌ورِ ” – سورة آل عمران 185 – މާނަ : ” ކޮންމެ ނަފްސަކީވެސް، މަރުގެ ރަހަ ލިބިގަންނާނޭ އެއްޗެކެވެ. އަދި، (ތިޔަބައިމީހުން ކުޅަ عمل ތަކަށް) ތިޔަބައިމީހުންނަށް ފުރިހަމަޔަށް ޖަޒާ ދެއްވާނެކަން ކަށަވަރީ، ޤިޔާމަތް ދުވަހުންނެވެ. ފަހެ، ނަރަކައިން އެއްކިބާކުރައްވައި، ސުވަރުގެޔަށް ވެއްދެވި މީހާ (ދަންނާށެވެ!) ފަހެ، އެމީހަކު ނަޞީބު ލިބިގެންފިކަން ކަށަވަރެވެ. ކެހިވެރިކަމުގެ ވަގުތީ އުފަލެއް ދޭ އެއްޗެއްކަމުގައި މެނުވީ، ދުނިޔޭގެ ދިރިއުޅުން ނުވެއެވެ. “\nއިލްޙާދު: ﷲ ތަޢާލާ ވޮޑިގެންވާކަން އިންކާރުކުރުމުގެ ފިކުރު – 15\nމުރުތައްދުވާމީހުންގެ މައްޗަށް ޝަރުޢީ ޙައްދު ޤާއިމުކުރުން – 4\nއޯޑިއޯ: الأربعون النووية – 25\nކުއްތާ ގެންގުޅުމާއި ކުއްތާގެ ނަޖިސްކަމާ ގުޅިފައިވާ ބައެއް ޙުކުމްތައް – 5\nކުއްތާ ގެންގުޅުމާއި ކުއްތާގެ ނަޖިސްކަމާ ގުޅިފައިވާ ބައެއް ޙުކުމްތައް – 4\nއޯޑިއޯ: الأربعون النووية – 24


Goair ge dhathuruthah anna Decembaru mahu raajje ah fashaane: Ali waheedh\nގޯ އެއާގެ ދަތުރުތައް ޑިސެމްބަރު މަހުގެ ތެރޭގައި އަލުން ރާއްޖެއަށް ފަށަން ހަމަޖެހިއްޖެ ކަމަށް ޓުއަރިޒަމް މިނިސްޓަރު އަލީ ވަހީދު ވިދާޅުވެއްޖެ އެވ.\nމިނިސްޓަރު ވިދާޅުވީ އިންޑިއާގެ އެންމެ ވަރުގަދަ ތިން ސިޓީކަމަށްވާ ދިއްލީ، ބެންގަލޫރު އަދި މުމްބާއީގެ ފުލައިޓްތަކުން ރާއްޖެއަށް ދަތުރުތައް ފަށާގޮތަށް މިހާރު ހަމަޖެހިފައިވާކަމަށެވެ.\nމި މަސައްކަތުގެ ތެރެއިން އިންޑިއާގެ ގޯ އެއާއިން އަންނަ މަހުގެ ތެރޭގައި ރާއްޖެއަށް ދަތުރުތައް ފަށާނެކަމުގެ ޔަޤީންކަން މިނިސްޓަރު ވަނީ ދެއްވާފައެވެ. މި އެއާލައިންތަކުން ރާއްޖެއަށް ދަތުރުތައް ފެށުމުގެ ސަބަބުން އިންޑިއާއިން ރާއްޖެ އަންނަ ފަތުރުވެރިންގެ އަދަދު އިތުރުވެގެންދާނެކަމަށްވެސް މިނިސްޓަރު ވިދާޅުވިއެވެ.\nރާއްޖޭގެ ފަތުރުވެރިކަން ކުރިއެރުވުމަށް ޓޫރިޒަމް މިނިސްޓްރީން ކުރިއަށްގެންދާ ހަރަކާތްތަކާއި ގުޅޭ މައުލޫމާތު ހިއްސާ ކުރައްވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ، ރާއްޖޭގެ ފަތުރުވެރިކަން ކުރިއެރުވުމަށް ކުރާ މަސައްކަތުގައި ވަކިވަކި މާކެޓްތައް ކުރިއެރުވުމަށްވެސް އެ މިނިސްޓްރީން މަސައްކަތްކުރަމުން އަންނަކަމަށެވެ.\nއެގޮތުން ރާއްޖެއަންނަ އިންޑިއާގެ ފަތުރުވެރިންގެ އަދަދު އިތުރުކުރުމަށްވެސް މަސައްކަތްތަކެއް ރޭވިފައިވާކަމަށް މިނިސްޓަރު ވިދާޅުވިއެވެ. އެގޮތުން އިންޑިއާ ސަރުކާރާއި ދިވެހި ސަރުކާރާއެކު މިކަމުގެ އެއްބަސްވުމެއް ގާއިމް ކުރުމަށް މިހާރު މަޝްވަރާކުރައްވާފައިވާ ކަމަށްވެސް އަލީ ވަހީދު ވިދާޅުވިއެވެ.\nގޯ އެއާއިން މީގެ ކުރިންވެސް ވަނީ ރާއްޖެއަށް ދަތުރުތައްކޮށްފައެވެ. އެ އެއާލައިނުން އެންމެ ފުރަތަމަ ރާއްޖެއަށް ދަތުރުތައް ފެށީ މިދިޔަ އަހަރުގެ އޮކްޓޯބަރު މަހުގެ ތެރޭގައެވެ.\nނަމަވެސް އެ އެއަރލައިނުން ރާއްޖެއަށް ކުރަމުންއައި ދަތުރުތައް ދިމާވި ބައެއް ކަހަލަ ކަންތައްތަކާ ގުޅިގެން މިއަހަރުގެ ޖުލައި މަހުން ފެށިގެން ވަގުތީގޮތުން ވަނީ ހުއްޓާލާފައެވެ.


އެމްޑީޕީން ރައްޔިތުންނަށް ދައްކުވައިދީފައި ވަނީ ހުސް ފިތުނަވެރި ހުތުރު ކަންތައް: ޖަމީލް – Dhen.mv\nއެމްޑީޕީން ރައްޔިތުންނަށް ދައްކުވައިދީފައި ވަނީ ހުސް ފިތުނަވެރި ހުތުރު ކަންތައް: ޖަމީލް\nFebruary 24, 2020 - 10:39 pm\nއެމްޑީޕީގެ ލީޑާޝިޕުން ރައްޔިތުންނަށް މުޅިންވެސް ދައްކުވައިދީފައި ވަނީ ފިތުނަވެރި ހުތުރު ކަންކަން ކަމަށް ކުރީގެ ނައިބު ރައީސް ޑރ. މުޙައްމަދު ޖަމީލު އަޙްމަދު ވިދާޅުވެއްޖެއެވެ.\nޖަމީލު މިހެން ވިދާޅުވެފައި މިވަނީ ކައުންސިލް އިންތިޚާބަށް އެމްޑީޕީގެ ކެމްޕެއިން ފެށުމުގެ ގޮތުން އަލިމަސް ކާނިވަލުގައި ބޭއްވި ޖަލްސާގައި، ޕީޕީއެމް ފަރާތުން މާލޭ މޭޔަރު ކަމަށް ވާދަކުރައްވާ ޑރ.މުޢިއްޒާ މެދުގައި ވަރަށް ޒާތީކޮށް އެމްޑީޕީގެ ރައީސް މުޙައްމަދު ނަޝީދު ދެއްކެވި ވާހަކަފުޅަށް އަމާޒުކުރައްވައެވެ.\nނަޝީދު ވިދާޅުވީ މުޢިއްޒަކީ ވަށަފަރުން ވަޑައިގެންނެވި ބޭފުޅެއްކަމަށާއި ވަށަފަރުން ވަޑައިގަންނަވާ ފަރާތަކަށް މާލޭ މީހުން ވޯޓުނުދޭނެ ކަމަށެވެ. އަދި މުޅި މާލެ ހަލާކު ކުރުމުގެ މޭސްތިރިއަކީ "ހޮޅި މުޢިއްޒު"އޭ ވެސް ނަޝީދު ވިދާޅުވިއެވެ.\nއެކަންކަމަށް އިޝާރާތްކުރައްވައި ޖަމީލު ކުރެއްވި ޓުވީޓުގައި ވިދާޅުވީ ރަނގަޅު ހެޔޮ ނަމޫނާ ދައްކަވަންވީ ބޭފުޅުން ހުތުރުކޮށް އުޅުއްވުމުން އެކަމުގެ ނުރަނގަޅު އަސަރު އަންނަން އޮތް ޖީލުތަކަށް ކުރާނެ ކަމަށެވެ.\n"މިހާތަނަށް އެމްޑީޕީގެ ލީޑާޝީފުން އުފާވެރި ކަމެއް ރައްޔިތުންނަށް ގެނެސް ނުދެވޭ. މުޅިން ވެސް ފިތުނަވެރި ހުތުރު ކަންތައް." ޖަމީލް ވިދާޅުވިއެވެ.\nޖަލީމް ވަނީ މީގެ ކުރިން ވެސް މި މައްސަލާގައި އެމްޑީޕީއަށާއި ނަޝީދަށް ފާޑު ވިދާޅުވެފައެވެ. އަދި އެ ޕާޓީގެ ޖަލްސާގައި މުއިއްޒުގެ ވާހަކަ ދެއްކުމުން ދޭހަވި ކަމަކީ އެމްޑީޕީން ވެސް އޭނާގެ މަސައްކަތް ބަލައިގެންފިކަން ކަމަށް ޖަމީލް ވިދާޅުވިއެވެ.\nނޭނގި ހިތޭ ގެންދެވީމަ ލޯބިން (އެކާވީސްވަނަ ބައި)\nރާއްޖޭގައި އުޅެނީ ކޮވިޑް-19ގެ މާ ނުރައްކާތެރި، އާ ސްޓްރެއިނެއް: ޑރ. މުޙައްމަދު ޢަލީ\nކޮވިޑް-19 އިން ރައްކާތެރިވުމުގެ ގޮތުން 126،790 މީހުން ވެކްސިންގެ ދެ ޑޯޒް ފުރިހަމަކޮށްފި\nރައީސް ޔާމީން "ގޮއްވާލަން" ބުނި މީހާގެ މައްސަލަ ބަލައިދޭން އެދިއްޖެ


މީހުން ޤަބޫލުކުރާނީ ހަމައެކަނި ތެދު ހަޤީޤަތެއް ނޫން: ރައީސް ވަހީދު - MV Times\nމީހުން ޤަބޫލުކުރާނީ ހަމައެކަނި ތެދު ހަޤީޤަތެއް ނޫން: ރައީސް ވަހީދު\n0 January 11th, 2013 - 3:19 AM\nމީހުން ޤަބޫލުކުރަނީ ހަމައެކަނި ތެދު ހަޤީޤަތެއް ނޫން ކަމަށާއި ދޮގު މަޢުލޫމާތުތައްވެސް އެއީ ތެދު ކަމަށް މީހުންނަށް ވިސްނައިދެވިއްޖެނަމަ އެއީ ތެދު މަޢުލޫމާތެއް ކަމުގައި ބަލައިގަންނަ ކަމަށް ރައީސް މުހައްމަދު ވަހީދު ހަސަންމަނިކު ވިދާޅުވެއްޖެ އެވެ.\nފަހަކަށް އައިސް ފުލުހުން ކޮންމެ ބުރާސްފަތި ދުވަހަކު ބާއްވަމުން އަންނަ ތާޒްޑޭ ފޯރަމުގައި ތަގުރީރުކުރައްވަމުން ރައީސް ވަހީދު ވިދާޅުވެފައިވަނީ، ދިވެހި މުޖުތަމަޢުގައިވެސް އެއްވެސް އަސްލެއް ނެތް ވާހަކަތައް ޤަބޫލުކުރާ ގިނަބަޔަކު އުޅޭ ކަމަށެވެ.\n"ހަމައެކަނި ވަކި ވިސްނުމެއްގައި ނޫނީ އެއް ބައެއްގެ ވާހަކަ އަޑުއަހައިގެން ތިބެންޖެހޭނީ ސުވާލު އުފެއްދުމުގެ ފުރުޞަތު ނެތް މުޖުތަމަޢުތަކުގައި. ނަމަވެސް ޑިމޮކްރެޓިކް ސިފައަކީ ހަޤީޤަތްތަކާމެދު ސުވާލު އުފެއްދުމުގެ ވިސްނުން." ރައީސް ވަހީދު ވިދާޅުވި އެވެ.\nޑިމޮކްރެސީއަށް މީހުން އަހުލުވެރިވަމުން ދިޔަވަރަކަށް ކަންކަން ފަސޭހަވެގެންދާނެ ކަމަށް ވިދާޅުވަމުން ރައީސް ވިދާޅުވީ މިއަދު ފުލުހުން މަސައްކަތްކުރަންޖެހިފައިވަނީ ވަރަށް ބޮޑެތި ގޮންޖެހުންތަކާއެކު ކަމުގައެވެ. އަދި މިއީ ޑިމޮކްރަސީގެ ކުރީކޮޅު ދުނިޔޭގެ ގިނަ ޤައުމުތަކުން ތަޖުރިބާކޮށްފައިވާނެ ދުވަސްތަކެއް ކަމަށާއި، ފުލުހުންވެސް ކެތްތެރިކަމާއި ޕްރޮފެޝަނަލް ކަމާއެކު ފުލުހުންގެ ވާޖިބު އަދާކުރައްވަމުން ގެންދެވުމަށް ވިދާޅުވިއެވެ. އަދި ފުލުހުންގެ މަސައްކަތްތައް އެންމެ ރަނގަޅަށް އެންމެ ބޮޑަށް އެނގޭނީ ފުލުހުންނަށް ކަމުގައިވާތީ އެކަން ރައްޔިތުންނަށް ފޯރުކޮށްދީ ފުލުހުންނާއިމެދު ރަނގަޅު ތަސައްވުރެއް އުފެއްދުމަކީ ފުލުހުންގެ މަސްޢޫލިއްޔަތެއް ކަމުގައި ވިދާޅުވިއެވެ.


ދިވެހި ސަޕޯޓަރުންގެ ފޯރި ފެނިފައި އަޖައިބުވެވަޑަައިގެންނެވި ކަމަށް އަވައްޓެރި ލަންކާގެ ޔޫތު މިނިސްޓަރު އަދި ބޮޑުވަޒީރު ރާޖަޕަކުސާގެ ދަރިކަލުން ނަމަލް ރާޖަޕަކްސާ ވިދާޅުވެއްޖެ އެވެ.\nރާއްޖޭގައި ކުރިއަށްދާ ސާފު ޗެންޕިއަންޝިޕްގައި މިއަދު ހަވީރު ބައްދަލުކުރީ ރާއްޖެ އާއި ލަންކާ އެވެ. އެ މެޗު ބައްލަވާލެއްވުމަށް ނަމާލު ވަނީ ރާއްޖެއަށް ވަޑައިގެންފައެވެ.\nދިވެހި ސަޕޯޓަރުންގެ އާދަޔާ ހިލާފު ފޯރިއެއް ފެނިގެންދިޔަ މެޗާ ގުޅޭގޮތުން ނަމަލް ވަނީ ދިވެހި ބަހުން ޓްވީޓެއް ކުރައްވާފައެވެ. އެ ޓްވީޓްގައި ވިދާޅުވީ ސްރީލަންކާ އާއި ދިވެހިރާއްޖެ މިއަދު ކުޅެނީ ސާފް ޗެމްޕިއަންޝިޕްގެ މޮޅު މެޗެއް ކަމަށެވެ.\nއަދި ކުޅިބަލަންދިޔަ މީހުން ގިނަކަމުންނާ ދިވެހި ޓީމުގެ ސަޕޯޓަރުންގެ ފޯރި ފެނިފަ އަޖާއިބުވެވަޑައިގެންނެވި ކަމަށެވެ. ނަަމަލްގެ ޓްވީޓްގައި ކުޅިބަލަންދިޔަ ސްރީލަންކާގެ ސަޕޯޓަރުންނަށްވެސް ޝުކުރު އަދާ ކުރެއްވިއެވެ. އަދި ވިދާޅުވީ މިއަދު ފެނުނީ ފޯރިގަދަ މާހައުލެއް ކަމަށެވެ.\nމިއަދު ހެނދުނު ރާއްޖެ ވަޑައިގެން ނަމަލު ކުރެއްވި ފުރަތަމަ ޓްވީޓް ކުރެއްވީވެސް ދިވެހި ބަހުންނެވެ. މީގެ ކުރީން ރާއްޖެއަށް ވަޑައިގެން ދަތުރުތަކުގައިވެސް ދިވެހި ބަހުން ޓްވީޓް ކުރައްވާފައިވެއެވެ.\nއަދި އެ ގައުމުގައި ދިވެހި ވެރިންނާއެކު ބާއްވަވާ ބައްދަލްވުންތަކަށް ފަހު ވެސް ދިވެހި ބަހުން ޓްވީޓް ކުރައްވަވައެވެ.\nނަމަލް ފާހަގަ ކުރެވިފައިވަނީ ރާއްޖޭގެ ޒުވާން ސިޔާސީ ލީޑަރުންނާވެސް ހާއްސަ ގުޅުމެއް ބާއްވަވާ ދިވެހި ގައުމުގެ ހާއްސަ އެކުވެރި ބޭފުޅެއްގެ ގޮތުގައެވެ.\nއުރީދޫ ސާފް ޗެމްޕިއަންޝިޕްގައި ރާއްޖެ އާއި ސްރީލަންކާ ބައްދަލުކުރި މެޗުގައި ރާއްޖޭގެ ފުޓްބޯޅަ ލެެޖެންޑް އަލީ އަޝްފާގް ޖެހި ގޯލުން ރާއްޖެއަށް މިއަދު ހޯދާދިނީ މުހިންމު މޮޅެކެވެ.


Dhirihuhtaa valhulafaanethee birun kahvalhugai bihloori dhoreh\nދިރިހުއްޓާ ވަޅުލަފާނެތީ ބިރުން ކައްވަޅުގައި ބިއްލޫރި ދޮރެއް\nދިރިހުއްޓާ ވަޅުލަފާނެތީ ބިރުން ކައްވަޅުގައި ބިއްލޫރި ކުޑަދޮރެއް ލީ މީހެއްގެ ވާހަކަ އަޑުއެހިން ހެއްޔެވެ؟ މިއީ 1893 ގައި މަރުވި ޑރ. ޓިމޮތީ ކްލާކް ސްމިތުގެ ވާހަކަ އެވެ. އޭނާ ވަނީ މަރުވުމުގެ މާ ކުރިން އަމިއްލައަށް ކައްވަޅު ތައްޔާރުކޮށް އޭގެ މަތީގައި ބިއްލޫރި ކުޑަދޮރެއް ހަރުކޮށްފަ އެވެ. އަދި މަރުވީ ކަމަށް ހިތާ ދިރި ހުއްޓާ ވަޅުލެވިއްޖެނަމަ އޭނާއަށް ހޭ ލެވުމުން ޖަހާނެ ރަނގަބީލެއް ވެސް އޭނާ ކައްވަޅުގައި ހަރުކޮށްފައި ވެއެވެ.\nއެމެރިކާގެ ސިޓީއެއް ކަމަށްވާ ވާމޮންޓްގެ ނިއު ހެވަންގައި ހުންނަ އެވަގްރީން ސިމެޓްރީގައި މިހާރު ވެސް ޓިމޮޓީގެ މަހާނަ އެބަހުއްޓެވެ. އަދި މި ރަށަށް ޒިޔާރަތްކުރާ ފަތުރުވެރިން މި މަހާނަ ބަލާލަން މިތަނަށް ވަރަށް ގިނައިން ޒިޔާރަތް ކުރެ އެވެ.\nއެމީހުން ކުޑަދޮރުގައި ލޯ ޖަހައިގެން ޓިމޮޓީ މިހާރު އޮތް ގޮތް ބަލާ ކަމަށް ވެއެވެ.\nމި ފަހަކަށް އައިސް މި މަހާނައިގެ ވާހަކަ މާ މަޝްހޫރު ވެގެން އުޅެނީ ޓިކްޓޮކްގައި މީހަކު މި މަހާނައިގެ ފޮޓޯތަކަކާއި މައުލޫމާތުތަކެއް ޝެއާ ކުރުމުން މި ޕޯސްޓް ވައިރަލް ވެގެންނެވެ.\nޓިމޮތީގެ މަހާނައިގެ ވީޑިއޯ\nއޭނާ ބުނި ގޮތުގައި ޓިމޮތީ އަމިއްލައަށް އޭނާގެ މަހާނަ ޑިޒައިން ކުރުމުގެ އިތުރުން އޭގައި ބިއްލޫރި ކުޑަދޮރާއި ރަނގަބީލެއް ވެސް ވަނީ ހަރުކޮށްފަ އެވެ. އެއީ މަރުނުވަނީސް އޮޅިގެން އޭނާ ވަޅުލެވިއްޖެ ހާލަތެއްގައި އޭނާއަށް ހޭ އަރައިފިނަމަ އެހެން މީހުންނަށް އެންގޭނެގޮތެއް ހެދުމަށެވެ.\nޓިމޮޓީ ވަނީ 1893 ގައި މަރުވެފަ އެވެ. އަދި ރަނގަބީލު ޖަހައިގެން އޭނާ މަރުނުވާކަން އަންގާލާނެ ފުރުސަތެއް އޭނާއަކަށް ލިބިފައެއް ނެތެވެ.\nކުޑަދޮރު ހަރުކޮށްފައިވާ މި މަހާނަ އަދިވެސް މިހާ ޒަމާންވީ އިރުވެސް އެ ހުރިގޮތަށް އެބަހުއްޓެވެ. ނަމަވެސް 100 އަހަރަށް ވުރެ ގިނަ ދުވަސް ވެފައިވާތީ މިހާރު ބިއްލޫރިގަނޑުން އެތެރެ އެހާ ރީއްޗަށް ނުފެންނަ ކަމަށް ވެއެވެ.\nކާރެއްގައި ދިރިއުޅުނު ޓީޗަރަކަށް ދަރިވަރުންގެ އެހީ


Haalathu dhany madumadun rangalhuvamun faruvaa kuda nukurahvaa: Dr. shahydh\nހާލަތު ދަނީ މަޑުމަޑުން ރަނގަޅުވަމުން، ފަރުވާ ކުޑަ ނުކުރައްވާ: ޑރ ޝަހީދު\n20 ސެޕްޓެމްބަރ 2020 - 00:09:38\nހާލަތުދަނީ މަޑުމަޑުން ރަނގަޅުވަމުން ކަމަށާއި އެހެންނަމަވެސް ފަރުވާ ކުޑަނުކޮށް އަޅާފައިވާ ފިޔަވަޅުތަކާއިއެކު ހުރިހާ އެންމެންވެސް ކުރިއަށް ދިއުމަށް ޑރ. ޝަހީދު އިލްތިމާސްކުރައްވައިފި އެވެ\nއެޕްޑަމިކް މޮނިޓަރިންގައި ބަލާފައިވާ މިދިޔަ ހަފްތާގެ ހާލަތު މޮނިޓާކުރާ ސްކޯތައް މީޑިއާއާއި ހިއްސާކުރަމުން ޑރ ޝަހީދު ވިދާޅުވީ ކޮވިޑްގެ ހާލަތު މަޑުމަޑުންދަނީ ކޮންޓްރޯލް ކުރެވެމުންކަމަށެވެ.\nއެގޮތުން ކްލަސްޓާތަކާއި ގުޅުމެއްނެތި ޕޮޒިޓިވްވާ މީހުންގެ އަދަދު ވަނީ މިދިޔަ ތިން ހަފްތާތެރޭގައި އެއްވަރެއްގައި ހިފެހެއްޓިފައި ކަމަށެވެ. އެގޮތުން އެއަދަދު ވަނީ 30 އިންސައްތައާއި 35 އިންސައްތައާއި ދެމެދު ހިފެހެއްޓިފައިކަމަށް ޑރ ޝަހީދު ވިދާޅުވިއެވެ.\nއަދި ޑަބްލް ޓައިމިން ނުވަތަ ކޮވިޑް ގައި ޕޮޒެޓިވްވާ މީހުންގެ އަދަދު ދެގުނަވާން ނަގާ މުއްދަތުވެސް ވަނީ މައްޗަށް ޖެހިލާފަކަމަށާއި އެއަދަދު މަތިވުމަކީ ރަނގަޅު ބަދަލެއްގެ ގޮތުގައި ޑރ. ޝަހީދު ފާހަގަކުރެއްވި އެވެ.\n“ކޮވިޑް-19 ގައި ޕޮޒިޓިވް މީހުންގެ އަދަދު ދެގުނަވާން ނަގާ މުއްދަތު މަތިވި ވަރަކަށް އެއީ ރަނގަޅު ބަދަލެއްކަމަށް ބެލެވޭނީ. ކޭސަސްތައް ވަރަށް ބާރަށް ފެތުރެމުންދާކަމަށް ވަންޏާ ޕޮޒެޓިވެފައިވާ މީހުންގެ އަދަދު ދެގުނަވާން ނަގާ ވަގުތު ކުރުވަމުންދާނީ . ނަމަވެސް އޮގަސްޓް މަހާއި އަޅާބަލާއިރު މިހާރު މި އަދަދު މިވަނީ މަތިވާން ފަށާފަ އޭގެ މާނައަކީ ޕޮޒިޓިވްވާ މީހުންގެ އަދަދު ނުވަތަ އެ ސްޕީޑް ތަންކޮޅޭއް މަޑުޖެހިފައޭ މިވަނީ”\nޑރ. ޝަހީދު ވިދާޅުވި އެވެ\nއޮގަސްޓް މަހުގައި މިއަދަދު ގާތްގަޑަކަށް 30 ދުވަސް ޑަބްލިން ޓައިމްގައި ހުރިނަމަވެސް މިހާރު އެ އަދަދުވަނީ 50-70 ދެމެދުގައެވެ.\nހަފްތާގެ ޓޯޓަލް ސްކޯއަށް ބަލާއިރު އޮގަސްޓް މަހުގައި މިއަދަދުތަށް ވަނީ ވަރަށް މަށްޗަށް އަރާފައެވެ. އެގޮތުން އޮގަސްޓް މަހުގެ ކުރީކޮޅު ޓޯޓަލް ސްކޯ ނުވަ އެއްގައި ހުރިއިރު އެ މަހުގެ މެދުތެރެއިންވެސް އެ އަދަދު ބަދަލުވެފައެއް ނުވެއެވެ. އެހެންނަމަވެސް މިމަހުގެ ތެރޭގައި މިއަދަދު ވަނީ ވަރަށް ބޮޑަށް ދައްކުރެވިފައެވެ. އެގޮތުން މިހާރު މިއަދަދު ވަނީ ހަ އަކަށް މަދުކުރެވިފައެވެ.\nއެ ސްކޯތަށް މަތިވުމުން އެޗްޕީއޭގެ ފަރާތުންވަނީ އެއަދަދުތައް ދަށް ކުރުމަށް ފިޔަވަޅުތަށްވެސް ހަރުކަށި ކޮށްފައެވެ. އެގޮތުން މަގުމަތީގައި ރޭގަނޑު އުޅޭވޭނެ ގަނޑިތަކެއް ކަނޑައަޅާ ބޭރުގައި އުޅޭނަމަ މާސްކް އެޅުން މަޖުބޫރު ކޮށްފައިވެއެވެ.\nޑރ. ޝަހީދު ވިދާޅުވީ މިހާލަތު ރަނގަޅުވެ އެދެވިގެންވާ ބަދަލުތަކެއް ފެންނަމުންދަނީ ގައިޑް ލައިންތަކާއި އެއްގޮތަށް މީހުންގެ އަމަލުތައް ބަހައްޓަމުންދާތީ ކަމަށެވެ. އެހެންވުމުން އަދަދުތައް އެއްހަމަކުރުމަށް އަދި ދަށް ކުރުމަށްވެސް އާއްމުންގެ އެހީތެރިކަން ބޭނުންވާ ކަމަށާއި ފަރުވާ ކުޑަކޮށްލާ ދޫކޮށްނުލުމަށް ޑރ. ޝަހީދު އިލްތިމާސްކުރެއްވި އެވެ


(20 އޯގަސްޓް 2019 އާ ގުޅޭ)\nހޭޒަލްގެ ތުންފަތަށް ލުއި ހިނިތުންވުމެއް ވެރިވިއެވެ. އެ ޒުވާނާގެ ނަން ކިޔާލެވުނެއްކަމަކު މާޙައުލުގެ އަޑުފަށްގަނޑުގެ ތެރެއަށް އެ އަޑު ހިނދިގެން ދިޔައީއެވެ. ދުރުގައި އެހުރީ ހޭޒަލްގެ ރައްޓެއްސެއްކަން ވީރާގެ ކަންފަތް ދޮށުގައި ބުންޏެވެ. އަދި އޭނާއާއެކު އެ ޒުވާނާގެ ގާތަށް ދިއުމަށް ވީރާގެ ގާތުން އެދުނެވެ. ވީރާއަށް ވެސް އެ ޒުވާނާއަށް ބެލެނީ އޭނާއަށް ލިބިފައިވާ ރީތި ސޫރައިގެ ސަބަބުންނެވެ. ރީތިވުމަކީ ބޭއިޚްތިޔާރުގައި އަނެކުންގެ ސަމާލުކަން ހޯދާކަމެއްވިއްޔާއެވެ. ލިބުނު ފުރުޞަތުގައި އެއީކާކުތޯ އެނގެން ވީރާ ޝައުގުވެރިވިއެވެ. ހޭޒަލްއާއެކު ވީރާ ހިނގައިގަތީ އަމިއްލަ އެދުން ފަރުދާކޮށްގެންނެވެ. އެވަގުތު ޒައިދަން ނިކަން ބާރަށް ގޮވާލައިފިއެވެ. އަދި ވީރާގެ މުލައްދަނޑީގައި ހިފިއެވެ. މީހުންތަކު ތެރޭ ދެ އަންހެންކުދީން ދަނީ ކޮންތާކަށްތޯ އެނގެން ޒައިދަން ބޭނުންވިއެވެ. އެ ދެމީހުންވަނީ އޭނާގެ ބެލުމުގެ ދަށުގައިކަން އެނގޭތީއެވެ.\n"ޒެއްލު ދައްތަގެ ފްރެންޑެއް ކައިރިއަށް" ވީރާ އަވަސްއަވަހަށް ބުނެލިއެވެ. ޒައިދަން ވަށައިގެން ބަލާލީ އެމީހަކު ކޮބާހޭ އަހާލާފަދައިންނެވެ. އެ ޒުވާނާ ހުރި ދިމާއަށް ހޭޒަލް އިޝާރާތްކޮށްލިއެވެ. ކުޑައިރުކޮޅަކަށް ޒައިދަންއަށް އެ ދިމާއަށް ބަލަން ހުރެވުނެވެ. އަދި ބޯޖަހާލައިފިއެވެ.\n"އެ ރުއްކައިރީ ތިބޭނީ، އެހެންތަނަކަށް ނުދާތި" ވީރާއާއި ހޭޒަލްއަށް ބަލާލަމުން ޒައިދަން ބުންޏެވެ. އޭނާގެ ޢަމަލުތަކުން ވެސް އެއީ ހުރިހާ ކުދީންގެ ދޮންބެކަން ހެކި ދެއެވެ.\nނިކަން އަވަހަށް ޒައިދަން އެދުނު ގޮތާ ދެ އަންހެންކުދީން އެއްބަސްވެއްޖެއެވެ. ވީރާ ހިނިތުންވެލައި ހޭޒަލްއަށް ބަލާލަމުން އެ ޒުވާނާ ހުރި ދިމާއަށް ހިނގައިތީ ދެނެވެ. ދެތިން ފިޔަވަޅު އެޅެންވާއިރަށް ހޭޒަލްގެ އަތުގައި އޮތް އައިފޯނު ރިންގުވާން ފަށައިފިއެވެ. އިސްކުރީނުން އިނގިރޭސި އަކުރުން "ލަވް" ޖަހާފައި އޮތްތަން ފެނުނެވެ. ހުރިދިމާގައި ފިޔަވަޅު މަޑުކޮށްލުމާއެކު އަވަހަށް ފޯނު ނަގައި ކަންފަތުގައި ޖަހާލިއެވެ. އަދި ވީރާއާ ނަޒަރު ސީދާކޮއްލާ ސިއްރުން ލިއަމްގެ ނަން ކިޔާލިއެވެ. ގުޅީ ލިއަމްކަން ވީރާއަށް އެނގުނީ ދެނެވެ.\nފޯނުގެ އަނެއްކޮޅުން ވާހަކަދައްކަމުންދިޔަ ލިއަމްގެ އަޑުގައިވަނީ ނިދިބަރުކަމެވެ. އޭނާއަށް ރަނގަޅަށް ހޭލެވުނުކަމެއް ވެސް ނޭނގެއެވެ. ހޭޒަލްއަށް ގޮވާލީ ވެސް އަނގައިގައި ވަރުނެތިގެން އުޅޭހެނެވެ. ކޮޓަރިން ހޭޒަލް ނުފެނުމުން އޭނާ ހުރީ ކޮންތާކުތޯ ލިއަމް ސުވާލުކުރިއެވެ. އެއާއެކު ޢާއިލާގެ ދެންތިބި މެންބަރުންނާއި ތިމާކުދީންނާއެކު ޢީދު ހުޅުޖަހާތަން ބަލަން އައިސްކަން އުޅެނީ ހޭޒަލް ބުންޏެވެ. އޭނާގެ މި ވާހަކައިން ލިއަމްގެ އަޑު ކުއްލިއަކަށް ބަދަލުވިކަން ހޭޒަލްއަށް ފާހަގަކުރެވުނެވެ. އޭނާ އަވަސްއަވަހަށް އެއީ ކޮންދިމާއެއްތޯ އެއްސެވެ. ހޭޒަލްއަށް ކިޔައިދޭކަށް ނޭގުނެވެ. އެ ރަށަކީ އޭނާއަށް ވެސް ބީރައްޓެހި މާޙައުލެކެވެ. އެހެންވެ ފޯނު ކަންފަތުގައި ޖައްސާލައިގެން ހުރެ އަނެއްއަތުން ވީރާގެ އަތުގައި ހިފާ ދަމާލިއެވެ. އެނބުރި ޒައިދަންމެން ގާތަށް އައުމަށެވެ. ނަމަވެސް ހޭޒަލް ކުރަން ގަސްދުކުރި ކަންތައް ހަނދާންވުމުން ފަސްއެނބުރި ރުއްކައިރީ ހުރި ޒުވާނާ ހޯދާލިއެވެ. އޭނާއެއް ނެތެވެ. ވީރާއަށް މިކަން އެނގުމުން އޭނާ އަތުންކޮއްލި އިޝާރާއެކު އެ ޒުވާނާ ދިޔައީކަން ހޭޒަލްއަށް ނަގައިގަނެވުނެވެ. ފޯނުން ލިއަމްއާ ވާހަކަދައްކަމުން އައިސް ޒައިދަންގެ އަތަށް ހޭޒަލް ފޯނު ދިއްކޮށްލިއެވެ. އެމީހުން ތިބިތަން ލިއަމްއަށް ކިޔައިދޭން ހޭޒަލް އެދުނެވެ. އެމީހުންނާއެކު ތިބި ވަހީދާގެ ދޮށީ ދަރިފުޅު ނިކަން ތަފްސީލުކޮށް ރަށުގެ އެހިސާބު ކިޔައިދިނެވެ. އޭނާ ދައްކާ ވާހަކަ އަނގައިގަޔަށް ޒައިދަން އަޅައިދިނެވެ. އެހެންވިޔަސް ލިއަމްއަކަށް ނޭނގުނެވެ. އެކަންވާނީ އެހެންކަން ހޭޒަލްއަށް ކުރިން ވެސް އެނގެއެވެ. ރަށަކީ ލިއަމްގެ މަންމަގެ ރަށަށް ވިޔަސް އެ މާޙައުލަށް ހޭޒަލްއެކޭ ވަކި ތަފާތެއް ލިއަމް ނުވާނެކަން އެނގެއެވެ. އެންމެންގެ ދިރިއުޅުން އޮތީ މާލޭގައެވެ. ވީއިރު ރަށުގެ ކަންކަން އެނގޭނީ ކިހިނެއް ހެއްޔެވެ. އެންމެފަހުން ޒައިދަން އެދުނީ ގޭގައި ލިއަމް މަޑުކުރުމަށެވެ. ނިދާ މީހުންނަށް ވާނީ އެވަރުކަމަށޭ ބުނެ ދިމާކޮށްލިއެވެ. އަދި ގިނައިރެއްނުވެ އެނބުރި ދާނަންކަމާއި ހޭޒަލް ސަލާމަތުން ގެންގޮސްދޭނަމޭ ބުނެ ހިނިގަނޑެއް ޒައިދަން ޖަހާލިއެވެ. އޭނާ ދިއްކޮށްލި ފޯނުގައި ހޭޒަލް ހިފިއެވެ. ވަށައިގެންވާ ހިނގާ ކަންކަމަށްވުރެ ހޭޒަލްގެ ސަމާލުކަން ފޯނުން ވާހަކަދެއްކި ލިއަމް ހޯދައިފިއެވެ.\nޢީދު ހުޅާއެކު ޢީދުގެ އުފާވެރިކަން ފެށިއްޖެއެވެ. ދަންވަންދެން ރަށުގެ ޒުވާނުން ހޭލާ އުޅުނެވެ. ޢީދު ދުވަހަށް އަލިވިލުމާއެކު ވަކިން ރަށުތެރޭ ފޯރި ގަދައެވެ. ޢީދު ނަމާދަށް ޢާއިލާގެ ހުރިހާ ކުދީން ދިޔައެވެ. ހެނދުނަށް ގޭ ގޭގައި ގަދަޔަށް އޮތީ ސައި ހަދާފައެވެ. މާލެއިން ޢީދު ޗުއްޓީއަށް އަންނަ ގުރޫޕުތައް ރަށަށް އަރަން ފަށައިފިއެވެ. ސަޔަށް ގޮވާނުލާ ގެޔެއް މަދެވެ. ތިމާގެކަމާއި ރަޙުމަތްތެރިކަމުގެ ގާތް ގުޅުން މުޅި ރަށުން ފެންނަމުންދިޔައެވެ. ކޮންމެ މޫނަކުން ފެންނަނި ހިތްހެޔޮ ހިނިތުންވުން ތަކެވެ.\nވަހީދާގެ ފިރިމީހާ، ގާސިމާއި އެމީހުންގެ ދޮށީ ދެ ފިރިހެންކުދީންކަމަށްވާ ހުޝާމްއާއި ފާރިޝްއާއެކު ޝަމާޢިލް ދިޔައީ ކޯޑި ހަދާތަނެވެ. އެހެން ކުދީން ތައްޔާރުވަމުންދިޔައީ ކުލަޖެހުމުގެ ހަރަކާތްތައް ފެށުމަށެވެ. މާލެއިން އަންނަމުން ގެނައި ކުލަ ކޮތަޅުތައް ހިފައިގެން ޒައިދަން މެދު ގޯތިތެރެއަށް ނުކުތެވެ. އެންމެންވެސް ތިބީ ޢީދާ ގުޅޭ "ގްރެފީޓީ"އެއް ޖަހާފައިވާ ހުދު ޓީޝާޓުގައެވެ. ހެނދުނު ދިހައެއް ޖަހަންވީއިރު އަވަށްޓެރި ކުދީންތައް ގެއަށް ވަންނަން ފަށައިފިއެވެ. ފެންޖެހުމާއި ކުލަޖެހުމުގައި ދެ ޖިންސުގެ ޒުވާނުން ޝާމިލުވިއެވެ.\nމަގުތައް މައްޗަށް ނުކުތުމާއެކު ކޮޅުކޮޅަށް ރަކިހިނި ހެމުން ދުވާ ޒުވާން ކުދީންތައް ފެނުނެވެ. އެމީހުންގެ އިތުރުން ހަރުފުރައިގެ މީހުންނާއި ކުޑަކުދީން ވެސް ކުލަޖެހުމާއި ފެންޖެހުމުގައި އުޅޭތަން ފެނުނެވެ. ޒައިދަންގެ ބުރަކަށް އެރި ފެނުގެ ހަމަލާއާއެކު ފަސް އެނބުރި ބަލާލެވުނެވެ. އޭރު ފެންޖަގެއް ހުސްކޮށްލައިގެން އަންހެންކުއްޖަކު ހެމުންހެމުން ދުވެ ރައްކާވަނީއެވެ. ހަރަކާތެއްކޮށްނުލެވިގެން އުޅެނިކޮށް ފެހިކުލައިގެ ކުނޑިތައް މޫނަށް ބުރައިގެން ހިނގައްޖެއެވެ. އެމީހަކު ދިޔައީ ޒައިދަންގެ ޓީޝާޓުގައި އަތް އުނގުޅާލާފައެވެ. ދެ ލޯ ފުހެލައި ބަލާލިއިރު ކުރިމަތީ ހޭން ހުރީ އިހު ފެނުނު ޒުވާން އަންހެންކުއްޖާއެއްނޫނެވެ.\n"ޝަހީދާ ދައްތަ!..." މުހުސިނާގެ ކޮއްކޮ ފެނުމުން ޒައިދަންއަށް ބުނެލެވުނީ ހައިރާންކަމާއެކުއެވެ. އުމުރުން ދޮށީވެފައި މަންމަގެ ކޮއްކޮއަށްވާތީ އެ ފަދަ ޢަމަލެއް އޭނާގެ ފުށުން ފެނިދާނޭ ހީނުކުރެވުނީއެވެ. ލިއަމްގެ ލާނެތްކަން ފެށުނީ ދެނެވެ. ބަލާކަށް ނުހުރެ އަތުގައި އޮތް ފެންބަޑި އަމާޒުކޮށްލައި ކުލަތަކާއެކު ފެންތައް ޝަހީދާގެ ގަޔަށް ޖަހައިފިއެވެ.\nކުލަޖަހަމުން ދުވެދުވެފައި އުޅުނުއިރު ގެއާ ދުރަށް އެންމެންނަށް ތިބީ އާދެވިފައެވެ. އެޔެއްމިޔެއް ވަކިނުވާހާ މީހުންތައް ގިނައެވެ. ދަންނަމީހެއްތޯ ބެލުމެއްނެތެވެ. ފެންނަ ކޮންމެ މީހެއްގެ ގަޔަށް ކުލަފެން ޖަހައެވެ. މެންދުރުވީއިރު ވެސް އެއްވެސް ކުއްޖެއްގެ ޚަބަރެއް ނުވެގެން މުހުސިނާ ދޮރޯށި ދޮށަށް ނުކުތެވެ. ބަދިގޭގައި އުޅެފައި އައީމަ ހުރީ މޫނުމަތިން ހިސާބަކަށް ދާހިއްލާލާފައެވެ. އަޅާފައި ހުރި ޓީޝާޓު ފޮތީގެ ވަށްބުރުގާގެ ބައެއް ނަގައި އޭނާ މޫނު ފުހެލިއެވެ. އަދި މަގުގެ ދެފަރާތަށް ފަރުވާތެރިކަމާއެކު ބަލާލިއެވެ. އެ ބޮޑު މަގުގައި އޭރު ވެސް ކުދީންތައް ދުވެދުވެފައި އޫޅޭތަން ފެނެއެވެ. ތޫލި އަޑުތަކުން ހޭޅަވަމުން ހުއްޓުމެއްނެތް ހުނުންތަކާއެކުއެވެ. އެމީހުންގެ ތެރެއިން އޭނާގެ ދަރީންނެއް ނުފެނުނެވެ. އިރުކޮޅަކު އެގޮތުގައި މަޑުކޮށްލައިގެން ހުއްޓާ މަގުކޮޅުން ދުވެފައި އަންނަ ބޮޑު ގުރޫޕު ފެނުނެވެ. އެންމެންގެ ކުރީން ވީރާއާއި ހޭޒަލް ފެނުނެވެ. މުހުސިނާއަށް ހިނިތުންވެވުނެވެ. ތަންކޮޅެއް ބޮޑަށް ދޮރޯށި ކައިރިން މަގުމައްޗަށް ނުކުތެވެ. ދުވެފައި އައި ހޭޒަލްއާއި ވީރާ ވަނީ މުހުސިނާގެ ފުރަގަހަށެވެ. މާނޭވާ ލަމުންނެވެ. އެމީހުންގެ ފަހަތުން ނުވެސް ދަންނަ ކުދިބަޔަކު ވެސް އުޅެއެވެ. ފެނުނު މަންޒަރު މުހުސިނާއަކަށް ކަމަކު ނުދިޔައެވެ. އެހެންނަމަވެސް އިރުކޮޅަކު އޭނާ ހިމޭނުން ބަލަން ހުއްޓެވެ.\nގުރޫޕުގަނޑާ ވަކިކޮށް ޒައިދަންގެ އަތުގައި ހިފާ ދަމަމުން ރަފާ އައެވެ. އެއްއަތުގައި އޮތް ކެމެރާއާ ނަޒަރު ވަކިވެ ކުރިމައްޗަށް ޒައިދަންގެ ނަޒަރު އަމާޒުވިއެވެ. މަންމަ ފެނުމުން ޒައިދަންގެ ސަކަރާތްޖެހުން ހުއްޓިއްޖެއެވެ. ހީވީ މަންމަގެ ކުރިމަތީ ކުޑަކުއްޖަކަށް އޭނާ ބަދަލުވީ ހެނެވެ. ނިކަން ބަސްއަހައިގެން ރަފާއާއެކު އައިސް މުހުސިނާ ގާތު މަޑުކޮށްލިއެވެ. ކިހިނެއްވެފައިތޯ ޒައިދަން އަހާލިއެވެ.\n"މެންދުރު ނަމާދަށް ގޮވިކަން އެނގޭތަ؟ ގެޔަށް ނައިސްގެން މަންމަ މިނުކުތީ" މުހުސިނާ ބުނެލިއެވެ. ކަންތައް ގޯސްވެއްޖެކަން ޒައިދަންއަށް ވިސްނުނެވެ. އިތުރު އެއްޗެއް ބުނާކަށް އޭނާއަކަށް ނުކެރުނެވެ. ކުށްވެރިއެއް ފަދައިން ހަނުހުރީއެވެ.\nއެންމެންގެ ސަމާލުކަން އަތުލީ އަންހެންކުއްޖަކު ހަޅޭލަވައިގަތް އަޑެވެ. ފެނުނު މަންޒަރުން އިތުރަށް މުހުސިނާގެ ޠަބީޢަތް ގޯސްވެއްޖެއެވެ. އޭނާގެ ނަޒަރު ފާރުކައިރީ ހުރި ހޭޒަލްއަށް ހުއްޓުނެވެ. ހޭޒަލްގެ ސަމާލުކަން ހުރީ ކާކަށްކަން ދެނެގަންނަން މުހުސިނާއަށް އުނދަގުލެއްނުވިއެވެ. އެހެންވެ އޭނާއަށް ވެސް ބަލާލެވުނީ އަންހެނުންތަކުގެ މެދުގައި ހުރި ލިއަމްއަށެވެ. އަންހެންކުއްޖެއްގެ އުނަގަނޑުގައި ބައްދައިގަނެގެން އޭނާ އަތުކޮޅަށް އުފުލާލަން ލިއަމް އުޅޭ ކަހަލައެވެ. ދެފަރާތުން ދެ އަންހެންކުއްޖަކު އޭނާގެ ގައިގާ ތަތްވެގަންނަން އުޅޭ ކަހަލައެވެ. ގާތުގައި ހުރި ޒައިދަންއަށް އޭނާގެ މަންމަގެ މޫނު ފެނުމާއެކު ދެ ލޯ ބޮޑުކޮށްލެވުނެވެ. އަވަސް އަވަހަށް ތަންކޮޅެއް ބާރަށް ލިއަމްއަށް އޭނާ ގޮވާލިއެވެ. ސަކަރާތުގައި ހުރި ލިއަމްއަށް އެ އަޑެއް ނީވެއެވެ. އޭނާ ހީނހީނފައި އެ އަންހެންކުދީންގެ މެދުގައި ހަރަކާތްތެރިވަމުންދިޔައީ އަތުގައި ޖެހުނު ކުއްޖެއްގެ ގައިގާ ހިކިކުލަ ހާކަމުންނެވެ. ޒައިދަން އަވަހަށް ކުރިއަށް ފިޔަވަޅު އަޅާލީ ލިއަމް ގޮވައިގެން އަންނާށެވެ. ނަމަވެސް އޭނާއަށް ހުރިހާކަމެއް މަނާވީ މުހުސިނާ އޭނާގެ އަތުގައި ހިފިވަގުތެވެ. ހަލުވި ފިޔަވަޅުގައި ކުރިއަށް ހިނގައިގަތް މުހުސިނާ ތަންކޮޅެއް ބާރަށް ލިއަމްއަށް ގޮވާލިއެވެ. ދެތިން ފަހަރަށް ގޮވާލުމުން ލިއަމްގެ ސަމާލުކަން އެ އަޑަށް ދެވުނެވެ.\n"މަންމަ" ކުއްލިއަކަށް ހުއްޓުން އެރި ލިއަމްއަށް ބުނެވުނެވެ.\n"މިހާރު ކުލަޖެހިއްޖެ... ދެން އާދޭ" މުހުސިނާ އަޑު މަޑުވިޔަސް އެ އަޑުގައިވި ނުރައްކާތެރި އިންޒާރު ލިއަމް ހިމޭންކުރުވައިފިއެވެ.\n"ދަނީ... ޢީދު މުބާރިކު" ކުޑަކޮށް ހިނިތުންވެލަމުން ގާތުގައި އުޅުނު ކުދީންނަށް ލިއަމް ބުނެލިއެވެ. ހުއްޓުން އަރާފައި ތިބި އެ އަންހެންކުދީންތަކުގެ މޫނުތަކުން ނެތިގެން ދިޔަ ދިރުން އަލުން އަތުވެއްޖެ ކަހަލައެވެ.\n"އޭތް!.... ޢީދު ނިމެންދެން މިރަށުގަ އުޅޭނެ ދޯ" ލިއަމް ދާން ހިނގައިގަތުމުން އަންހެން ކުއްޖަކު އަހާލިއެވެ. އޭނާއަށް ބަލާލާފައި ވެސް ލިއަމް ވަކި އެއްޗެއް ނުބުންޏެވެ. މަޑު ހިނގުމުގައި އައިސް މުހުސިނާއާ ލިއަމް ހަމަކުރަންވާއިރަށް އޭނާ ހިނގައިގަނެއްޖެއެވެ.\nގޭގެ ދޮރޯށިން އެންމެން ވަނީ މުހުސިނާގެ ފަހަތުންނެވެ. އެކަކަށް ވެސް ބާރަށް އެއްޗެއް ބުނާކަށް ނުކެރުނެވެ. ވީކިހިނެއްތޯ ޒައިދަންގެ ގާތުން ލިއަމް އެހީ ލޮލުގެ އިޝާރާތުންނެވެ. ޒައިދަން ދަތްކުނޑިވިކާލައި ލިއަމްއަށް ލޯ އަޅާލިއެވެ. އޭނާގެ ކުށޭ ބުނާ ކަހަލައެވެ. އެމީހުންނާއެކު ނުކުތް ވަހީދާއާއި ޝަހީދާގެ ކުދީން ވެސް ތިބީ ހިމޭންވެފައެވެ. ކަމެއް ގޯސްވެއްޖެކަން އެންމެންނަށް ވެސް އެނގެއެވެ.\n"ދޭ ފެންވަރަން... ކާން ލިބޭނީ ނަމާދުކޮށްގެން އައިމަ" ހުރިހާ ކުދީންނަށް ބަލާލަމުން މުހުސިނާ ބުންޏެވެ. އެއާއެކު ނިކަން ހަލުވިކޮށް އެންމެން މައިގޭ ތެރެއަށް ވަދެ ގެއްލިއްޖެއެވެ.\n"ދައްތާ... ހާދަ ހަރުކަށިކޮއްލީ" ސިޓިންރޫމު ދޮރުމަތީ ގޯތިތެރެ ފެންނާނޭހެން ޝަހީދާ މަޑުކޮށްލައިގެން ހުއްޓެވެ. އޭނާއަށް މުހުސިނާ ބުނި އެއްޗަކާއި ހުރިހާ ކުދީން ހިމޭންވެފައި ތިބި ގޮތް ފެނުނެވެ.\n"ކިތަންމެ ބޮޑުވިޔަސް ދަރީންވާނީ ދަރީންނަށް، ހެޔޮގޮތް ބުނެދޭން ޖެހޭނެ" މުހުސިނާ ބުންޏެވެ.\n"އެވާނީ އެކުދީންނަށް އަޑުނީވުނީކަމަށް" ޝަހީދާ ބުނެލިއެވެ.\n"ހަމައެކަނި އެޔެއްނޫން މައްސަލައަކީ، ފެންކުޅު ކުޅުނަސް ދެ ޖިންސުގެ ޒުވާނުން މަސްހުނިނުވެ އެކަން ކުރާނެނަމައޭ ހިތަށް އަރާ" މުހުސިނާގެ ހިތަށްވެފައި ހުރި އުނދަގުލާއެކު ބުނެލިއެވެ.\n"އެއީ އެވަރުކަމެއްތަ؟... މިހާރުގެ ކުދީން އުޅޭނީ އެހެންނޭ، އެކަމާ އަޅާނުލާބަލަ، ދެން ހިނގާ އަހަންނާއެކު، ވަހިއްތަ އެބަ ހޯދާ ދައްތަ" ޝަހީދާއަށް މުހުސިނާގެ ވިސްނުން ހުރި ގޮތެއް ކަމަކު ނުދިޔައެވެ. އޭނާއަށް މުހުސިނާގެ ޢަމަލުތައްވީ މާ ބޯދާ ގޮތަކަށެވެ. ނަމަވެސް މުހުސިނާ އައިސް ހުންނަ ދެތިންދުވަހު އޭނާއާ ދެބަސްވުމުގެ ޚިޔާލެއް ޝަހީދާގެ ނެތެވެ. ކޮންމެ ގޮތެއް ވިޔަސް އެއީ އޭނާގެ އެއްބަނޑުއެއްބަފާ ދައްތައެވެ.\nހޭޒަލްގެ އިސްތަށިގަނޑު ދޮވެދޭން ލިއަމް ވެސް ހުރީ ފާޚާނާގައެވެ. މަންމަ ރުޅިގަދަވެފައި ހުރުމުން އެކަމާ ލިއަމް ވާހަކަދެއްކިއެވެ. ހޭޒަލް އިރުކޮޅަކު ހިމޭނުން ހުރެފައި ވާހަކަދެއްކިއެވެ.\n"އެއީ ކޮންބައެއްތަ؟... އެމީހުން އުޅުނުގޮތުންކަން އެނގޭ މަންމަ ރުޅިއައީ" ހޭޒަލް ބުނެލިއެވެ.\n"ނޭނގެ!... އެތަނުން ކުއްޖެއްބުނި ޢީދަށޭ އައީ" ލިއަމް ބުންޏެވެ.\n"ލިއަމް ވެސް މާ ސަކަރާތްބޮޑީއޭ، އަންހެންކުދީންނާ އެހާ ގާތްކޮށް ސަމާސާކުރާކަށްނުވާނެ، އަންހެނުން ނިކަން ފާޑެއްވާނެ" ހޭޒަލްއަށް ބުނެވުނީ ފޫހިކަމާއެކުއެވެ.\n"އެމީހުންނެއްނު ފެށީ... އަހަރެން ގޮސް އެމީހުންގެ ތެރެއަށް ވަނީކީނޫން" ލިއަމް ދިފާއުގައި ބުންޏެވެ.\n"ލިއަމްގެ ހިތުގައި އެއްޗެއްނެތަސް އަނެކާގެ ހިތުގައި އޮންނަ އެއްޗެއް ނޭނގޭނެ" ހޭޒަލްއަށް ވެސް ފެނުނު މަންޒަރުން އަސަރުކޮށްފައި ވެއެވެ.\n"ސޮރީ ބޭބީ، ދެން އެހެނެއްނުވާނެ، އިޓްސް މައި ފޯލްޓް... ވިސްނާނުލެވުނީ... ޒެއްލު ހިތްހަމަނުޖެހުނީތަ" ހޭޒަލްގެ އަޑަށް އައި ބަދަލު ލިއަމް ދެނެގަތެވެ.\nލިއަމްދެކެ ނުރުހުންވުމަކީ ހޭޒަލްއަށް މިހާތަނަށް ކުރެވުނުކަމެއްނޫނެވެ. އެހެންނަމަވެސް ހޭޒަލްއަށް ވެސް ލިއަމްއާއެކު އެތައް އަހަރުތަކެއް ހޭދަވީއިރު އޭނާގެ ކިބައިގައި ހުންނަ ނޭދެވޭ ސިފަތައް އެނގެއެވެ. މާބޮޑު ވިސްނުމެއްނެތި ލިއަމްއަކީ އަންހެންކުދީންނާ ސަމާސާ ކުރާ މީހެކެވެ. އެކަމުގެ ސަބަބުން އަނެކާއަށް ކުރާނޭ އަސަރާއި އޭނާއަށް ނުބައި މެސެޖެއް ދެވިދާނެތީ ލިއަމް ވިސްނައެއްނުލާނެއެވެ. ހަމައެއާއެކު ކަމެއް ވިސްނައިދީފިނަމަ ނިކަން އަވަހަށް ޤަބޫލުކޮށް ދެން އެހެންނުވާނޭ ބުނާނެއެވެ. އެކަމަކު އެކަން ހަނދާންހުންނަ ކަމަކަށްނުވެއެވެ. އެއީ އޭނާގެ މިޒާޖާއި ޠަބީޢަތުގައި ހުންނަ ކަމަކަށްވާތީ ބަދަލުކުރުން ފަސޭހަކަމަކަށްނުވާނޭ ހޭޒަލްއަށް ވެސް ޤަބޫލުކުރެވެނީއެވެ. އަނެއްކޮޅުން މިވީހާ ދުވަހު އޭނާގެ އިތުބާރު ގެއްލޭވަރުކަމެއް ލިއަމް ކޮށްފައެއް ވެސް ނެތެވެ. އޭނާއަކީ އެކަހަލަ ޒުވާނެއްނޫންކަން ދުވާލުގެ އަލިކަން ފަދައިން ހޭޒަލްއަށް ޤަބޫލުކުރެވެއެވެ. އެހެންވެ މައްސަލައަކީ ލިއަމްއެއްނޫނެވެ. މައްސަލައަކީ އޭނާގެ އެފަދަ ޢަމަލުތަކުން ފައިދާނަގާނޭ އަންހެނަކު ހުރެދާނެތީ އެކަމެވެ.\n"އިޓްސް އޯކޭ... ދެން ވެސް އަވަސްކޮށްގެން ހިނގާ ނުކުންނަން، ދޮންބެއާއެކު ލިއަމްއަށް ނަމާދަށް ދެވޭނީ އޭރުން، ދެން މިއަދު ނުވާނެ ސަކަރާތް ބޮޑުކޮށްލައިގެން، އެހެން އަންނަ ގުރޫޕުތަކުގެ ދަޢުވަތު ޤަބޫލުނުކުރާތި، މަޖާކުރަން ބޭނުންވަންޏާ ޢާއިލާ ކުދީންނާއެކު އެމީހުންގެ ތެރޭގައި ސަކަރާތްޖަހާނީ" ހޭޒަލް ބުންޏެވެ.\n"ޔެސް މޭމް" މަޖާވެލާފައި ލިއަމް ބުންޏެވެ.\nއަޒްހަރާއި ގާސިމާއިއެކު ޝަމާޢިލް އިނީ ކާމޭޒު ދޮށުގައެވެ. އަޒުހަރަކީ ޝަހީދާގެ ފިރިމީހާއެވެ. ދެން ތިބީ ގާސިމުގެ ދެބެން ކަމަށްވާ ހުޝާމާއި ފާރިޝްއެވެ. ގޭތެރެއިން ދެންތިބި ކުދީން ނުފެންނަނީ ކީއްވެކަން ވާހީދާގެ ފަރާތުން ޝަމާޢިލްމެންނަށް އޮތީ އެނގިފައެވެ. ނަމާދުކޮށްގެން އެންމެން ގެއަށް ޖަމާވީއިރު ޝަމާޢިލްމެން ތިބީ ބަދިގެ ފަރާތު ހުސްބައިގައި ހުރި ޖޯލިފަތީގައެވެ. ވަހީދާއާއި މުހުސިނާ ކާގޭގައި ހަރަކާތްތެރިވަމުންދިޔައެވެ. ތަށިތަކުން މަދުވި ބައި ފުރާލިއެވެ. ހުރިހާ ކުދީންނަށް ތަށި އަތުރައިދީ ބިއްލޫރިތަށިތަކަށް ފަނި އަޅައިދިނެވެ.\nހަވީރާއި ރޭގަށް ރޭވިފައި އޮތް ކުޅިވަރުތަކުގެ ވާހަކަތައް ދެއްކީ ޝަހީދާގެ ފިރިހެން ދަރިފުޅު އަހުމެވެ. އޭނާއާ އެއްބައިވެ ވަހީދާ ވެސް ރަށުގައި ފޯރި ނަގާ ކުޅިވަރުތަކުގެ ވާހަކަ ދެއްކިއެވެ. ޚާއްޞަކޮށް ރެޔަށް ހަމަޖެހިފައި އޮތް ބޮޑުބެރުގެ ހަރަކާތްތައް ބަލަން ވަހީދާމެން ވެސް ދާން ގަސްދުކުރާކަން ހާމަކުރިއެވެ. ޢީދު ހަފުތާ ނިމެންދެން އެކިއެކި ކުޅިވަރުތައް ރަށުގައި އޮންނާނޭކަން ބުންޏެވެ. އާދެވުނު ފަހަރު ރަށުގެ ހުރިހާކަމެއް ބަލާލަން ދާންވާނޭކަމަށް ވަހީދާ އެދުނެވެ.\nޢީދުގެ ހަތަރުވަނައަށް ވީ ދުވަހެވެ. ހެނދު ދިހައެއް ޖަހަން ކައިރިވެއްޖެއެވެ. ރަށުގެ އެންމެ ރީތި މޫދު އޮންނަ ދިމާއަށް ދިއުމަށް ހއ.ކެލާ ސަންޝައިލް ވިލާގޭ ހުރިހާ އެންމެން ދަތުރު ފެށިއެވެ. ތެލިތަށިތައް ހިފައިގެންނެވެ. މެންދުރުގެ ކެއުން ވެސް އޮތީ އަތިރިމަތީގައެވެ. ޒައިދަން އިސްކަމެއް ދިނީ އޭނާގެ ކެމެރާ ކޮންމެހެން ވެސް ގެންނާށެވެ. ތިން އަހަރުގެ ޒަފްރާ ގޮވައިގެން ރަފާ ހުރީ ހޭޒަލްއާއި ވީރާއާއެކުއެވެ.\nހުރިހާ ފިރިހެނުންވެގެން ޓެންޓު ފަތުރާލައި އެ ހަރުކޮށް ނިންމައިފިއެވެ. އެއީ ހަމައެކަނި މަތި ހިޔާވާގޮތަށް ހުރި ޓެންޓެކެވެ. ޝަމާޢިލްއާއި މުހުސިނާއާ ދެ މީހުންވެގެން އެއްޗެހިތަކުގެ ތެރެއިން ނެގި ބޮޑު ދެ ކުނާ ގެނެސް ފަތުރާލިއެވެ. އޭގެ އެއްކޮޅުގައި ރަފާގެ އަތުގައި އޮތް ދަރިފުޅަށް ބޭނުންވާ އެއްޗެހި އެޅި ދަބަސް ބެހެއްޓިއެވެ. އަތިރިމަތީ މޫދަށް އެރެން އައިސް ތިބީ ހަމައެކަނި އެމީހުންނެއްނޫނެވެ.\n"ލިއަމް... އެބަ އަންނަން އިނގޭ" ހޭޒަލް ދުރު ބަލަހައްޓައިގެން ހުރެ ބުންޏެވެ.\n"ކޮންތާކަށް؟" ލިއަމް އަހާލިއެވެ.


Raanee ah fahu Commonwealth ge isveriakah vaanee Charles | Mihaaru\nކޮމަންވެލްތުގެ އިސްވެރިއަކަށް ޗާލްސް ހެދުމަށް ރާނީ ވަނީ ތާއީދު ކުރައްވާފައި. --ފޮޓޯ:ރޮއިޓާސް\nރާނީ އަށް ފަހު ކޮމަންވެލްތުގެ އިސްވެރިއަކަށް ވާނީ ޗާލްސް\n21 އެޕްރީލް 2018 - 14:394comments\nލަންޑަން (އެޕްރީލް 21) - އިނގިރޭސި ރާނީ އަށް ފަހު ކޮމަންވެލްތުގެ އެންމެ އިސްވެރިއަކަށް ދެން ހަމަޖެހިގެން ދާނީ އިނގިރޭސި ވަލީ އަހުދު ޕްރިންސް ޗާލްސް ކަމަށް ކޮމަންވެލްތުގެ ލީޑަރުން ނިންމައިފި އެވެ.\nކޮމަންވެލްތުގެ އެންމެ އިސްވެރިން ވިންޑްސޯ ގަނޑުވަރުގައި ބޭއްވި ސިއްރު ބައްދަލުވުމަށް ފަހު އެ ގޮތަށް ނިންމާފައި ވަނީ ކޮމަންވެލްތުގެ ދެން އަންނަ ވެރިއަކަށް ޗާލްސް ހެއްދެވުމަކީ އިޚްލާސްތެރި އެދުމެއް ކަމަށް ރާނީ ވެސް ވިދާޅުވެފައި ވަނިކޮށެވެ.\nކޮމަންވެލްތުގެ އެންމެ އިސްވެރިޔާގެ މަގާމަކީ ވިރާސީ މަގާމެއް ނޫނެވެ. އެހެންވެ ރާނީ އަވަރާވި ނަމަވެސް ޗާލްސް އަށް އެ މަގާމު އޮޓޮމެޓިކުން ނުލިބޭނެ އެވެ.\nދެ ދުވަހުގެ މުއްދަތަށް ލަންޑަނުގައި ބޭއްވި ކޮމަންވެލްތުގެ އެންމެ އިސްވެރިންގެ ސަމިޓަށް ފަހު އިނގިރޭސި ބޮޑު ވަޒީރު ތެރޭސާ މެއި ވަނީ އެންމެ އަށް ގައުމުން 53 ގައުމު ހިމެނޭ ބޮޑު ޖަމާއަތަކަށް ކޮމަންވެލްތު ފުޅާކުރުމުގައި ރާނީ އަދާކުރެއްވި ދައުރަށް ތައުރީފް ކުރައްވައިފަ އެވެ.\nދެ އަހަރުން އެއް އަހަރު ބާއްވާ ސަމިޓުގައި މި ފަހަރު ވަނީ 46 ގައުމުގެ އެންމެ އިސްވެރިން ބައިވެރިވެފަ އެވެ. އަނެއް ހަތް ގައުމު ތަމްސީލް ކުރީ ޚާރިޖީ ވަޒީރުންނެވެ. މި ފަހަރުގެ ސަމިޓުގައި މަޝްވަރާކުރި ކަންތައްތަކުގެ ތެރޭގައި ކަނޑުތައް ހިމާޔަތް ކުރުމާއި ސައިބާ ސެކިއުރިޓީ އަދި ދޭދޭ ގައުމުތަކުގެ ވިޔަފާރި ހިމެނެ އެވެ. ކަނޑުތައް ހިމާޔަތް ކުރުމަށް ލީޑަރުން ވަނީ "ބްލޫ ޗާޓަރަކަށް" އެއްބަސްވެފަ އެވެ. އަަދި އޮންލައިން ކްރައިމް ހުއްޓުމަށް "ސައިބާ ޑިކްލަރޭޝަނެއް" ވަނީ ފާސްކޮށްފަ އެވެ.\nދެހާސް ވިހި ވަނަ އަހަރުގެ ކޮމަންވެލްތު ސަމިޓް ބާއްވަން ނިންމީ ރުވާންޑާގަ އެވެ.\nދުނިޔޭގެ އާބާދީގެ 2.4 ބިލިއަން މީހުން ކޮމަންވެލްތުން ހިއްސާ ކުރެ އެވެ.\nއިތުރު ލިޔުންތައް ކޮމަންވެލްތު ކްއީން އެލިޒަބަތު\nކޮމަންވެލްތުގެ އިސްވެރިއަކަށް ރާނީ ބޭނުން ވަނީ ޗާލްސް


Hunaruverin maidhaan dhookoh dhany hunaru tharahgeekoh nudheveythy: Raees\nގައުމީ މާޝަލް އާޓްސް ސެންޓަރު ހުޅުވުމުގެ ރަސްމިއްޔާތު---\nހުނަރުވެރި ކުޅުންތެރިން މައިދާން ދޫކޮށްލަނީ ހުނަރުތައް ތަރައްގީކޮށް ނުދެވޭތީ: ރައީސް\n06 ޑިސެމްބަރ 2020 - 20:34:01\nރާއްޖޭގައި ވަރަށް ހުނަރުވެރި ކުޅުންތެރިންނާއި އެތުލީޓުން އެބަ ތިބި ކަމަށާއި ނަމަވެސް ހަގީގީ ކާމިޔާބަކާ ހަމައަށް ނުދެވެނީސް، އޭގެ ތެރެއިން ގިނަ ކުޅުންތެރިން ކުޅިވަރުގެ މައިދާން ދޫކޮށްލަނީ އެ ކުޅުންތެރިންގެ ކިބައިގައި ހުރި ހުނަރުތައް ތަރައްގީކޮށްދެވޭނެ ރަނގަޅު ފްލޭނެއް ނެތުމުން ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nހުޅުމާލޭގައި ތަރައްގީކުރި މާޝަލް އާޓްސް އަދި ޓީޓީ ހޯލް ހުޅުވާދެއްވުމުގެ ރަސްމިއްޔާތުގައި ވާހަކަދައްކަވަމުން ރައީސް ސޯލިހް ވިދާޅުވީ، ކުޅިވަރުގެ ރޮނގުން އުންމީދުތައް ހުރީ ވަރަށް އުހުގައިކަމަށާއި، ކުޅިވަރުގެ ރަން ވަނަތައް ބޭނުންވާ ކަމަށެވެ.\nއެކަމަކު އެ ކާމިޔާބީ ހާސިލުކުރަން އެކަށީގެންވާ މިންވަރާ ގާތަށްވެސް، ރާއްޖޭގައި ކުޅިވަރުގެ ވަސީލަތްތައް ގާއިމުކޮށްދެވިފައި ނެތްކަމީ، ގަބޫލުކުރަންޖެހޭ ހަގީގަތެއް ކަމަށް ރައީސް ވިދާޅުވިއެވެ. ރައީސް ވިދާޅުވީ ކުޅިވަރު ސްޓޭޑިއަމްތަކާއި، އިންޑޯ ހޯލްތަކާއި، ޓްރެކްތަކާއި، ޖިމްފަދަ ވަސީލަތްތައް އެކަށީގެންވާ މިންވަރަކަށް އަދިއެއް ނެތް ކަމަށެވެ.\n"އެކަމަކު ރާއްޖޭގައި ވަރަށް ހުނަރުވެރި ކުޅުންތެރިންނާއި އެތުލީޓުން އެބަތިބި. ނަމަވެސް އަޅުގަނޑުމެންނަށް ފެންނަނީ. ހަގީގީ ކާމިޔާބަކާ ހަމައަށް ނުދެވެނީސް، އޭގެ ތެރެއިން ގިނަ ކުޅުންތެރިން ކުޅިވަރުގެ މައިދާން ދޫކޮށްލާތަން. ސަބަބަކީ، އެ ކުޅުންތެރިންގެ ކިބައިގައި ހުރި ހުނަރުތައް ތަރައްޤީކޮށްދެވޭނެ ރަނގަޅު ޕްލޭނެއް އަދި ނެތުން. " ރައީސް ވިދާޅުވި އެވެ.\nކުޅިވަރު ތަރައްގީކުރުމުގައި، ސަރުކާރުގެ އެންމެ ފުރަތަމަ އަމާޒަކީ، ކުޅިވަރުގެ ވަސީލަތްތައް ގާއިމުކޮށްދީ ތަރައްގީކޮށްދިނުން ކަމަށާއި ރާއްޖެއާއި ރާއްޖެއިން ބޭރުން ރަނގަޅު ތަމްރީނާއި ތަޖުރިބާގެ ފުރުސަތުތައް ކުޅުންތެރިންނަށް ހޯދައިދިނުން ކަމަށް ރައީސް ވިދާޅުވިއެވެ. އަދި އެސޯސިއޭޝަންތަކާއި ބެލެނިވެރިން ގުޅިގެން ކުރާ މަސައްކަތުގައި، ސަރުކާރުން ތިބީ އެހީތެރިކަމާއި އެއްބާރުލުން ދޭން ތައްޔާރަށްކަމަށް ވެސް ރައީސް ވިދާޅުވިއެވެ.\nރާއްޖޭގައި ވަރަށް ކުރިއްސުރެވެސް ޗެސް އެސޯސިއޭޝަނެއް އޮތްކަން ފާހަގަކުރައްވާ ރައީސް ވިދާޅުވީ، އެ ކުޅިވަރު ކުޅެވޭނެ ރަސްމީ އިންތިޒާމެއް، ކުޅުންތެރިން ފަރިތަކުރާނެ ރަނގަޅު ތަނެއް، މިދިޔަ އަހަރުގެ އޮގަސްޓު މަހު، ޗެސް އާކޭޑް ހުޅުވުމާ ހަމައަށްވެސް ރާއްޖޭގައި ހަމަޖެހިފައެއް ނެތްކަމަށެވެ.\nވެރިކަމާ ހަވާލުވިއިރު، ކުޅިވަރުގެ ދާއިރާއިން އެންމެ ބޮޑު އެއް ޝަކުވާއަކަށް ވެފައިއޮތީ، މާލޭގެ ފަތާ ޓްރެކް ސަރަހައްދުގައި، އަތްވާއި ވާރޭން ހިޔާވާނެ ގޮތެއް ނެތްކަމުގެ ޝަކުވާކަމަށާއި އެކި ސަބަބުތަކާހުރެ ލަސްވެގެންދިޔަނަމަވެސް، އެ މަސައްކަތް މިހާރު ވަނީ ނިމުމަކާ ހަމަޔަށް އައިސްފަކަން ރައީސް ފާހަގަކުރެއްވިއެވެ.\nރައީސް ވިދާޅުވީ ރާއްޖޭގައި ބޮޑީ ކަނޑުގެ ސަރަހައްދު ކަމަށްވިޔަސް، މޫދުކުޅިވަރުތައް ނުވަތަ ފެނުގައި ކުޅޭ ކުޅިވަރުތައް ކުޅުމަށް އެކަށީގެންވާ ވަސީލަތްތަކެއް ރާއްޖޭގައި މިހާތަނަށް ޤާއިމުކުރެވިފައެއް ނެތްކަމަށެވެ. އަދި މިހާރު ސަރުކާރުގެ އަމާޒަކީ، އޮލިމްޕިކް ސައިޒްގެ ސްވިމިން މިނިސްޓަރ ދެންމެ އެ ވިދާޅުވިފަދައިން، މިހާރު އޮތީ ކަނޑައަޅާފައި ކަމަށް ރައީސް ވިދާޅުވިއެވެ. އަދި މިހާރު ކުރިއަށްދަނީ، އެންމެފަހުގެ ތަފްސީލީ ކުރެހުންތައް ކުރެހުމުގެ މަސައްކަތްކަމަށާއި އެކަން ނިމުމާއެކު، އެކަމުގެ އަމަލީ މަސައްކަތް ފެށިގެންދާނެކަމަށް ރައީސް ވިދާޅުވިއެވެ.\n"އަޅުގަނޑުމެން ގަބޫލުކުރާގޮތުގައި، ކުޅިވަރުގެ ރޮނގުން ރަން މެޑެއްޔާއި ކާމިޔާބަށް އުންމީދު ކުރަންވާނީ، އެކަމަށް އެކަށޭނަ މިންވަރަށް، ވަސީލަތްތައް ތަރައްޤީކޮށްދީ، ކުޅުންތެރިން އުފައްދައިގެން. އަދި އެކަމުގައި އަންހެން ކުޅުންތެރިންނާއި ފިރިހެން ކުޅުންތެރިންނާ ދެމެދު އެއްވެސް ތަފާތުކުރުމެއްނެތި، ހަމަހަމަގޮތެއްގައި ކަންކަން ފަހިކޮށްދީގެން. އަޅުގަނޑުމެން ވެރިކަމާ ހަވާލުވީ، ކުޅިވަރުގެ ދާއިރާއިން ޒުވާނުން ބިނާކޮށް، ރަނގަޅު ކާމިޔާބެއް ހޯދުމަށްޓަކައި، މުހިންމު ދެކަމަކަށް ވިސްނައިގެން. ފުރަތަމަ ކަމަކީ، ކުރިންވެސް ދެންނެވި ފަދައިން، ކުޅުންތެރިން ބިނާކުރަން ބޭނުންވާ ވަސީލަތްތައް ގާއިމުކޮށްދިނުން. ދެވަނަކަމަކީ، ކުޅިވަރުގެ ދާއިރާއަށް ސިޔާސީ ނުފޫޒެއް ނުފޯރުވުން" ރައީސް ވިދާޅުވިއެވެ.\nރައީސް އިތުރަށް ވިދާޅުވީ ކުޅިވަރުގެ މައިދާނުގައި ގައުމީ ފެންވަރުގަޔާއި، ބައިނަލްއަގްވާމީ ފެންވަރުގައި، މިހާތަނަށް ހޯދި ގިނަ ކާމިޔާބީތަކުގެ ހަގީގަތަކީ، ކުޅިވަރު އެސޯސިއޭޝަންތަކާއި، ކުޅުންތެރިންނާއި ބެލެނިވެރިންގެ ބުރަ މަސައްކަތް ކަމަށާއި އެކަމުގައި ކުޅިވަރު އެސޯސިއޭޝަންތަކުން އަދާކުރާ މުހިންމު ދައުރު ޝުކުރުވެރިކަމާއެކު ފާހަގަކުރާ ކަމަށެވެ.\nރައީސް އޮފީސްއިބްރާހިމް މުހައްމަދު ޞާލިޚްޔޫތް މިނިސްޓްރީގެ ދާއިރާ


HEYRIYA: Ha. Atholhu Verikan Badhalu Kurun, Fahathugai Loabee Ge Kulhi Gandeh? - Vaguthu\nފެންނަން އޮތީ އަނެއްކާވެސް "އަދަބެއް ނެތް، އިހުމާލް" - 21 ގަޑިއިރު ކުރިން\nހއ. ދިއްދޫ(ވ) އާއި ހއ.ހޯރަފުށި (ކ) މަތިން ނަގާފައިވާ ފޮޓޯތަކެއް -- ވަގުތު އިމޭޖެސް: އިބްރާހިމް ޝާބިލް\n(ހއ. ދިއްދޫ) ބޮޑުތިލަދުންމަތީ އުތުރު ބުރީގެ ދިއްދޫގައި މީހުން އާބާދުވުމުގެ ކުރިން ރަށުގެ އަހުލުވެރިންގެ ހަޔާތް ދިޔައީ ހިޖުރަ ކުރުމުގައެވެ. ދޮނަކުޅިން ހޮނޑާފުށިން އެންމެ ފަހުން ދިއްދުއަށެވެ. އަތޮޅުގެ އެންމެ އާބާދީ ބޮޑު ދިއްދޫ ނެގުމަށް ފަހުގައި ދެން އެންމެ ބޮޑު އާބާދީއެއް އޮންނަ ހޯރަފުށީގެ ވާހަކަ ވެސް ދާދި އެއް ގޮތެވެ. ހަތިފުށީގައި އުޅެމުން ދިޔަ އެ ރައްޔިތުން، ހޯރަ ދޫނި އަރަމުން ދިޔަ ހޯރަފުއްޓަށް ހިޖުރަ ކުރީއެވެ. އަދި ހަމަ އެ ސަރަހައްދުގައި އޮންނަ ބެރިންމަދޫ މީހުން ވެސް ފަހުން ހޯރަފުއްޓަށް ދިރިއުޅުން ބަދަލުކޮށްފައި ވެއެވެ.\nދިއްދު އާއި ހޯރަފުށީގެ ހާލަތު އޮތީ ދާދި އެއް ގޮތަށެވެ. ބިމުގެ ދަތިކަން ކުރިމަތިވެ ފެހިކަން މަދުވެފައި އޮތް ދެ ރަށެކެވެ. ދިއްދޫ މި އޮންނަނީ ހއ. އަތޮޅުގެ ދަށްބިތުގައެވެ. ހޯރަފުށި މި އޮންނަނީ އަތޮޅުގެ މަތި ބިތް، ގުދުރަތީ ގޮތުން ވަކި އަތޮޅެއް ކަމުގައިވާ އިހަވަންދިއްޕޮޅުގައެވެ. މި ދެ ރަށުގެ ދެމެދުގައި ވަނީ ދަތުރުކުރަން ދަތި ގައްލަންދޫ ކަނޑެވެ.\nނަވާރަސަތޭކަ ފަންސާން އަށް ވަނަ އަހަރު ދެ އަތޮޅަކަށް ތިލަދުންމަތި އަތޮޅު ބެހުމަށް ފަހު އުތުރު ބުރީގެ ވެރިރަށުގެ ގޮތުގައި ދިއްދޫ ކަނޑައެޅީއެވެ. އަދި ދެކުނު ބުރީގެ ވެރިރަށުގެ ގޮތުގައި ކުޅުދުއްފުށި ކަނޑައެޅިއެވެ. އެއީ އޭރު ވެސް އެންމެ އުތުރުގައި އެންމެ އާބާދީ ބޮޑު ދެ ރަށެވެ. މި ގޮތުގައި ކުރިއަށް ދަނިކޮށް، ހއ. އަތޮޅުގެ ވެރިކަން ކުރާ ރަށުގެ ގޮތުގައި ހޯރަފުށި ކަނޑައެޅިގެން އައީ 1977 ގައެވެ. އެ ކަން ބަދަލުކޮށް އޭގެ ތިން އަހަރު ފަހުން އަލުން ދިއްދޫ އަށް ވެރިކަން ބަދަލު ކުރީ 1980 ގައެވެ.\nހއ. ދިއްދޫ މަތިން ނަގާފައިވާ ފޮޓޯއެއް؛- ވަގުތު އިމޭޖަސް- މުހައްމަދު އަފްޒަލް\nއަތޮޅުގެ އެންމެ އާބާދީ ބޮޑު ތިން ރަށުގެ މެދުގައި އޮންނަ ވާދަވެރިކަމުގެ ސަބަބުން ވެސް މި ހާދިސާއާ ގުޅުވައި އެކި ވާހަކަތައް ދެކެވެއެވެ. ދިއްދޫ އާއި ހޯރިފުއްޓާއި އަދި އިހަވަންދޫގެ ދެމެދު އޮތް ވާދަވެރިކަމަކީ މިއަދު ރާއްޖޭގެ އެންމެ އިސް ސިޔާސީ ލީޑަރުން ވެސް ދައްކަވާ ވާހަކައެކެވެ. އެހެންވިޔަސް އަޚްލާގީ މިންގަނޑުގައި މުޅި އަތޮޅުގެ މަސްލަހަތު އިސްކުރުމަކީ އަބަދުވެސް މި އަތޮޅުން ފެންނަ ރީތި ސިފައެކެވެ.\nހއ.ހޯރަފުށި މަތިން ނަގާފައިވާ ފޮޓޯ އެއް --- ވަގުތު އިމޭޖަސް | އިބްރާހިމް ޝާބިލް\nވެރިކަން ބަދަލު ކުރީ އަތޮޅުވެރިޔާގެ ލޯބިވެރިޔާ ބުނެގެން؟\nދިއްދޫން ހޯރަފުއްޓަށް އަތޮޅު ވެރިކަން ބަދަލުވެެގެން އައި އިރު، އަތޮޅުވެރިޔަކަށް ހުންނެވީ ވައިޖެހޭ އިބްރާހިމް ރަޝީދެވެ. މިހާރު އޭނާ ދުނިޔޭގައި ނެތެވެ. އަތޮޅުވެރިކަން ހޯރަފުއްޓަށް ބަދަލުވުމާ ގުޅޭ ގޮތުން މައިގަނޑު ގޮތެއްގައި ދެކެވެނީ ދެ ވާހަކައެވެ. ފުރަތަމަ ވާހަކައަކަށް އޮންނަނީ ދިއްދޫގައި ހުރި އަތޮޅު އޮފީސް ހަލާކު ވުމެވެ. ދެން ނަގަނީ ހޯރަފުށި ކަނބަލަކާއި ވައިޖެހޭގެ ރަޝީދު ކައިވެނި ބައްލަވައިގަންނަން އުޅުއްވުމުން އެ ވާހަކައެވެ.\nހއ. އަތޮޅު މޮޅަދު އަށް އުފަން އަތޮޅުގެ ތާރީޚްގެ ކަންކަން ދިރާސާ ކުރައްވާ މުހައްމަދު މޫސާ ވެސް މި ވާހަކަ ފާހަގަކުރެއްވިއެވެ. ގިނަ އަހަރުތަކެއް އަތޮޅުގޭގައި މަސައްކަތް ކުރެއްވި މުހައްމަދު ވިދާޅުވަނީ އެ ކަމަކީ ވައިޖެހޭގެ ރަޝީދުގެ ނުފޫޒުން ކުރެއްވި ކަމެއް ކަމުގައެވެ. އެއީ ހޯރަފުށިން އޭނާ ކައިވެނި ބައްލަވައިގަތް ކަނބަލުގެ ފަރާތުން ރަނުގެ ބައެެއްގެ ގޮތުގައި ހުށަހެޅުއްވީ ހޯރަފުއްޓަށް އަތޮޅު ވެރިކަން ބަދަލު ކުރުން ކަމަށް ވާހަކަ ދެކެވޭ ކަން އެބޭފުޅާ ފާހަގަ ކުރެއްވިއެވެ.\nހއ. ހޯރަފުށި މަތިން ނަގާފައިވާ ފޮޓޯއެއް - ވަގުތު އިމޭޖަސް: އިބްރާހިމް ޝާބިލް\n"މިކަން ހިނގީ ރައީސް އިބްރާހިމް ނާސިރުގެ ވެރިކަމުގެ ފަހު ދުވަސްކޮޅު. ވައި ޖެހޭގޭ އިބްރާހިމް ރަޝީދުގެ އަތޮޅުވެރިކަން ދިއްދޫން ހޯރަފުއްޓަށް ބަދަލުކުރީ ނުފޫޒުގެ ބޭނުން ކޮށްގެން. އަތޮޅުވެރިޔާ އިބްރާހިމް ރަޝީދު އާއި އޭރުގެ ޕްރޮވިންސަލް އެފެއާސް (ފަހުން އެޓޯލްސް މިނިސްޓްރީ) ގެ ވެރިއަކަށް ހުންނެވި އަބްދުﷲ ހަމީދު އަކީ އެއްކޮށް ކިޔެވި ކްލާސްމޭޓުން. ވައިޖެހޭގޭ އިބްރާހިމް ރަޝީދު ވިދާޅުވެއްޖެ ކޮންމެ ކަމެއް އަބްދުﷲ ހަމީދު ކުރައްވާނެ. އަބްދުﷲ ހަމީދު އެކަމަށް "ޔެސް" އޭ ބުނި ހިސާބުން ވެރިކަން ބަދަލުކުރީ. ހޯރަފުށިން މީހަކާ އޭނާ ކައިވެނި ކުރަން އެ ކުއްޖާއަށް ރަން ކިޔުނު އިރު ވެރިކަން ބަދަލުކުރަން ވެސް ހިމެނީ. މިއީ ހަގީގަތަކީ. 1978 ވަނަ އަހަރުގެ ނޮވެމްބަރު 8 ވަނަ ދުވަހު ރައީސް މައުމޫން ވެރިކަމަށް ވަޑައިގަތީ. އޭގެ އަހަރަކާއި ތިން ދުވަސް ފަހުން އަލުން ދިއްދޫ އަށް ވެރިކަން ބަދަލުކުރީ. އެހިސާބުން އިބްރާހިމް ރަޝީދުގެ އަތުން އަތޮޅު ވެރިކަން ވެސް ގެއްލުނީ. ދެން އަތޮޅު ވެރިކަން ހަވާލު ކުރެއްވީ އުތީމު އާދަމް އަބްދުލް ރަހްމާނުއާ" މުހައްމަދު މޫސާ ތަފްސީލް ކޮށްދެވިއެވެ.\nމުހައްމަދު މޫސާ އެކޭ އެއްގޮތަށް ދިއްދޫ އާއި އަތޮޅުގެ އެހެނިހެން ރަށްތަކުގެ ބައެއް މީހުން ވެސް ހަމަ މިގޮތަށް މި ވާހަކަ ކިޔައި އުޅެއެވެ. ދެން އަންނަނީ މިއާ މުޅިން ތަފާތު ވާހަކައެކެވެ. ފަހަރުގައި މި ދެ ވާހަކަ ކޮންމެވެސް ހިސާބަކުން ގުޅިފައިވުން ވެސް އެކަށީގެންވެއެވެ.\nކަތީބުން ވިދާޅުވަނީ އަތޮޅު އޮފީސް ހަލާކުވުން ކަމަށް\nއެ ދުވަސްވަރު އުތީމު ކަތީބު ކަމުގައި ހުންނެވި އާދަމް އަބްދުލް ރަހްމާން (އުތީމު އާދަމްބެ) ދެއްކެވި ސަބަބަކީ ދިއްދޫގައި ހުރި އަތޮޅު އޮފީސް ވަރަށް ބޮޑަށް މަރާމާތު ކުރަން ޖެހުމެވެ. މި ގޮތުން ހުޅަނގު މޫސުމުގައި ވައި ގަދަ ދުވަހެެއްގައި އަތޮޅު އޮފީހުގެ ފުރާޅު ނައްޓައިގެން ދިޔަ ކަމަށް ވެއެވެ. އޭގެ ފަހުން އެ ތަނުގައި ވަގުތީ ހިޔާއެއް ހަމަޖެއްސި ނަމަވެސް ފުރާޅު ނައްޓައިގެން ދިއުން އާންމު ކަމަކަށްވީއެވެ.\n"އަތޮޅު އޮފީސް ހިންގާ އިމާރާތް ކޮންމެ ފަހަރަކު ހުޅަނގު މޫސުމުގައި އެ އަންނަ ވިލާގަނޑުގައި ފުރާޅު އެއްލައިލައިގެން ދަނީ. ދެން ސަރުކާރުން ދެންނެވީ އަތޮޅު އޮފީސް ހިންގާ އިމާރާތެއް ހުރި ރަށަކަށް ވަގުތީ ގޮތުން މި ބަދަލުކޮށްދޭން. އެ ގޮތުން ހޯރަފުށީގަ އިމާރާތެއް ހުރުމުން ނިންމީ ހޯރަފުއްޓަށް އަތޮޅުވެރިކަން ބަދަލު ކުރަން." ތިން އަހަރު ފަހުން ދިއްދުއަށް އަލުން އަތޮޅު ވެރިކަން ބަދަލުކުރެވުނު އިރު އަތޮޅުވެރިޔާގެ މަގާމަށް އައްޔަން ކުރި އާދަމްބެ ވިދާޅުވިއެވެ.\nހއ. އަތޮޅުގެ ކުރީގެ އަތޮޅު ވެރިޔާ -- ވަގުތު އިމޭޖެސް: އިބްރާހިމް ޝާބިލް\nއާދަމްބެގެ އިތުރުން މީގެ ކުރިން އަތޮޅު އޮފީހުގެ ސެކްރެޓަރީއެއްގެ ގޮތުގައި މަސައްކަތް ކުރެއްވި ޒަކަރިއްޔާ ހުސައިން ވެސް ވިދާޅުވީ، އެއީ އޭރު އަތޮޅު އޮފީހުގެ ފުރާޅު ނައްޓައިގެންދާތީ އާއި އައު އިމާރާތެއް ހަމަޖައްސަން އޭރު ބަޖެޓެއް ނެތް ކަމަަށް ސަރުކާރުން އެންގުމުން ރަނގަޅު އިމާރާތެއް ހުރި ރަށަކަށް އަތޮޅު ވެރިކަން ވަގުތީގޮތުން ބަދަލު ކުރީ ކަމަށެެ. އެ ޒަމާނަކީ މިހާރު ހުންނަހެން ވަރުގަދަކޮށް އިމާރާތްތައް ހަދާފައި ހުރި ޒަމާނެއް ނޫނެވެ.\n"ދެން ސަރުކާރުން އަންގައިފި ބަޖެޓެއް ދެވެން ނެތް ކަން. ދެން ވައިޖެހޭގޭ ރަޝީދަށް އެންގީ އަތޮޅު ވެރިކަން ކުރެވޭނީ ކޮން ރަށެއްގަ ކަން. ރަޝީދު ބޭނުންވީ ހޯރަފުއްޓަށް ބަދަލުކުރަން. ތިން އަހަރު ފަހުން އަނެއްކާ ވެސް ދިއްދުއަށް ބަދަލު ކުރީ އެތަން ހަދާފަ، އެފަހުން ފުރާޅު އެއްލައެއް ނުލާ" ފަހުން ދިއްދޫގެ ކަތީބު ކަން ވެސް ކުރެއްވި ޒަކަރިއްޔާ ހުސައިން ވިދާޅުވިއެވެ.\nދިއްދޫ ކަތީބު ޒަކަރިއްޔާ ހުސައިން ވަގުތަށް މައުލޫމާތު ދެއްވަނީ -- ވަގުތު އިމޭޖެސް: އިބްރާހިމް ޝާބިލް\nސާޅީސް ދެ އަހަރު ފަހުން އަދުގެ ހާލަތަށް ބަލާއިރު އަދިވެސް އަތޮޅު ވެރިކަން ކުރަމުން އަންނަނީ އަތޮޅުގެ އެންމެ މީސް ގިނަ އަދި މެދުގައި އޮންނަ ދިއްދޫގައެވެ. ނަމަވެސް ހޯރަފުއްޓާއި ދިއްދޫގެ ވާދަވެރިކަން އަދިވެސް ބޮޑެވެ. މިއީ މި ދެރަށް ޖިއޮގްރަފިކަލީ ގޮތުން ދެ އަތޮޅެއްގައި އޮތުމުން ކަންތައް ވަމުން އަންނަ ގޮތް ކަމުގައި ވެސް ވެދާނެއެވެ. ދެ ރަށުގެ މީހުން އެއްބަޔަކު އަނެއް ބަޔަކަށް ސަމާސާކޮށް ދިމާ ކުރުމުގެ ގޮތުން ވަަނަންތަކާއި އެނޫންވެސް ވާހަކަތައް ދައްކާ ކަމީ އެންމެންނަށްވެސް އެނގޭ ހަގީގަތަކެވެ. ނަމަވެސް އިޖްތިމާއީ ކަންކަމުގައި ދެ ރަށުގެ ރައްޔިތުން ވެސް ގުޅިގެން މަސައްކަތް ކުރާކަން ފާހަގަކުރެވެއެވެ.\nހޯރަފުށީގައި ބިދޭސީއަކު އެއްކޮށްފައި ހުރި ފައިސާތައް އަންދާލައިފި\nއޭޕްރީލް 25, 2021 12:57\nހޯރަފުށީ މީހުން ހާދަ ވަރެއް މި ވަނީ ދިއްދޫ ހަބަރުތަކުގަ.. ހަމަޖައްސާލާ ބްރޯސް މާ ތެޅޭ އެއްޗެއް ނޫން.\nއޭޕްރީލް 25, 2021 13:49\nއެ ހޯރަފުށީ މީހުންނެއް ނޫން އެހެން ބައެއް އެކަން އެ ކުރަނީ ހެދިގެން ތިބެ.. ދިއްދޫއަށް ފުލް ސަޕޯޓް ދޭނެ މިކޮޅުން.. މި ކޮޅުގެ ފެމިލީތައް ވެސް ބައިވަރު އުޅޭނެ ދިއްދޫގަ..ތި މާކުރީގަ އޮތް ވާދައެއް.. މިހާރު ދިއްދޫ އަކާ ވާދައެއް ނެތް ކައިރީގަ އޮތް އެހެން ރަށަކާ އޮތް އެއްޗެއް އޮތީ\nއޭޕްރީލް 25, 2021 13:53\nޒަކަރިއްޔާ ކަތީބާ އާ އުތީމު އާދަންބެ. މިއީ މުކަން އެންމެ ރަނގަޅަށް ދަންނަ މީހުން..\nދިއްދޫ މީހުންވެސް ބުނާނީ ހަމަ މިގޮތަށް.\nތީ އެހެން ރަށެއްގެ ބަޔަކު ދައްކާ ވާހަކަ އެއްތާ ލޯބީގެ ވާހަކަ އަކީ\nއޭޕްރީލް 25, 2021 14:43\nދިއްދޫ ކުދިން މި ހޯރަފުއްޓާ ގުޅުން ރަނގަޅު އެކުވެރި..ދިއްދޫއަކާ ހަސަދައެއް ވާދައެއް ނޯންނާނެ މިކޮޅަކުން.. އެއް އަތޮޅެކޭ ކިޔަސް މި ދެ އަތޮޅެއް.. ތި އޮތް ހަސަދައެއް އޮތީ މި އިހަވަންދިއްޕޮޅު ތެރޭގަ އޮތް ރަށަކާ.. ދިއްދޫގަ އެއަރޕޯޓު އަޅަންވެސް އަހަރެމެން ތާއީދު ހަމަ.. ޓަޝިއަރީ ހޮސްޕިޓަލްވެސް އަޅާފަ ހީރަފުށިން ދިއްދޫއަށް ވެސް ޓްރާންސިޓު ފުލައިޓެއް ބޭއްވީމަ އެވީ..\nއޭޕްރީލް 25, 2021 13:01\nހޯރަފުއްޓަކީ ވ ވިޔާނުދާ، އަނގަހަޑި، ދީނާ ދުރު ބަޔަކު އުޅޭ ރަށެއް\nއޭޕްރީލް 25, 2021 14:49\nދިއްދޫ މީހެއްގެ ހައިސިއްޔަތުން ބުނެލަން އޮތީ އަނގަ ހަޑި ދީނާ ދުރު ގޯސް މީހުން އުޅޭނޭ ކޮންމެ ތަކަނުވެސް. އެހެނޭ ކިޔާފަ ވަކި ހޯރަފުށީ މީހުންނަކީ މިހެން އުޅޭ ބަޔަކޭ އެހެން އުޅޭ ބަޔަކޭ ބުނެވޭކަށް ނުއޮންނާނެ. ހަސަދަވެރިކަން ދޫކޮށްލާ. އަހަރެމެން ތެރޭގަ ވެސް ދީނާ ދެކޮޅު އަނގަހަޑި މީހުން އުޅޭ. އެހެން މީހުންގެ ވާހަކަ ނުދައްކާ އަހަރެމެން ތެރޭގަ ހުރި ކަންކަން އިސްލާހު ކުރަން އުޅެމާ.\nއޭޕްރީލް 25, 2021 13:05\nވައިޖެހޭގެ ރަޝީދު އެއީ ވަރަށް ބިޓިން މީހެއް\nއޭޕްރީލް 25, 2021 13:07\nއަތޮޅުގެ ވާދަވެރިކަން އުފެދުނީ ހޯރަފުއްޓަށް ވަގުތީގޮތުން ވެރިކަން ބަދަލު ކުރުމުން.\nއޭޕްރީލް 25, 2021 14:38\nދިއްދޫ އަކާ ނެތް ވާދަވެރިކަމެއް.. މާކުރީގަ ކަމަށް ތިވާނި.. ދިއްދޫ ތުރާކުނު މީހުން މި ހއ އިންވެސް ހޯރަފުއްޓަށް އެންމެ ރަނގަޅީ.. އެހެން ބަޔަކު ތި ކޮމެންޓުތައް ކުރަނީ ރުޅިއަރުވަން ހޯރަފުށީގެ ނަމުގަ.. ފޭކު އެފްބީ ޕޭޖެއްވެސް ހިންގާނެ އެރަށު މީހުން ހޯރަފުށި ހޮސްޕިޓަލޭ ކިޔައިގެން..\nއޭޕްރީލް 25, 2021 13:09\nދިއްދޫ އަކާ ވާދަ އެއް ނުކުރެވޭނެ އެހެން އެއްޗެއް ކިޔސް އދި މިހާރު އޮތީ އިހަވަންދޫ އާ ހޯރަފުށި ވާދަވެރިކަ. ހޯރަފުށީގަ އެއާޕޯޓް އެޅީމަ ރުޅި އައިސްގެން އިހަވަންދޫ މީހުން އެ އެއާޕޯޓު ބޭނުންވެސް ނުކުރޭ\nއޭޕްރީލް 25, 2021 13:11\nއަޅެ އެއްޗެއް ކިޔާދީބަލަ.. ހޯރަފުށި ހަަބަރަކަށް ދިއްދޫ މީހުން ހަސަދަވެގެން ކޮމެންޓެއް ނުކުރޭ.. އެކަމު ދިއްދޫ ހަބަރުތައް ހަސަދައިގެ ބަސްތަކުން ފުރިފަ.\nމަށަށް މިހާރު ގަބޫލު ކުރެވޭ އަތޮޅުގެ މައި ރަށަކީ ދިއްދޫކަން. އެއީ މައި ރަށަށް އަބަދުވެސް އެއްޗެހި ކިޔާނެ އެހެން ރަށްތަކުން، މިސާލަކަށް މާލެ\nއޭޕްރީލް 25, 2021 13:40\nހޫން ހޯރަފުށީ މީހުން ވިއްޔާ އެހެން ރަށެއްގަ ކަމެއްކުރާތީ ހަސަދަ ވެގެން ލޮލަށް ނިދި ނައިސްގެން އުޅެނީ.. ތީ ހަސަދައިގެ ކޮމެންޓެއް ސީދާ އަހަރެމެން ނުކުރަން ރިޕްލައިއެއް ދިނުން ފިޔަވާ.. އެހެން ނޫނަސް ދިއްދޫއަކާ ވާދަވެރިކަމެއް މިހާރު ނުވެސް ނެތް..ވާދަ ކުރަނީ އެހެންބަޔަކާ.. ރައީސް ޔާމީނު އަޅަން ނިންމާ ބަޖެޓު ކުރި އެއަރޕޯޓް ނިންމުން ފިޔަވާ މި ސަރުކާރުގަ ހޯރަފުށީގަ ހިންގި މަޝްރޫއެއް ދައްކަބަލަ، ހުސް ކުރެހުނާ ބިންގާ އެކަމު ތިޔަ އުޅެނީ ނިދި ނައިސްގެން އަލީ ހާޝިމުމެން ހޯރަފުށީގައޭ ހުރިހާ މަޝްރޫއެއް މިސަރުކާރުން ހިންގަނީ ކިޔައިގެން..\nއޭޕްރީލް 25, 2021 13:43\nޔެސް އައި އޯލްސޯ ނޯޓިސްޑް ދެޓް ދިސް އިޒް ހެޕެނިންގ\nއޭޕްރީލް 25, 2021 13:47\nދި ދޮގެއް.. ހޯރަފުށީ މީހުން އެހެން މީހުންގެ ކަންތަކަކާ ނުބެހޭނެ.. އަހަރެމެން ބަލަނީ އަހަރެމެންގެ ތަރައްޤީގެ ކަންތައް ކުރެވޭތޯ.. އެފް.ބީގަ އުޅޭނެ ހޯރަފުށި ނަމުގަ ހަދާފަ އޮންނަ ފޭކު ދެ ޕޭޖެއް އެތަނުން އެއްޕޭޖު ހިންގަނީ ކައިރި ރަށެއްގެ ބައެއް އެމީހުން މަސައްކަތްކުރަނީ އެހެން ރަށްރަށާ މިރަށާ ޖެއްސުމަށް.. އެމީހުން ބެހޭނެ ހުރިހާ އެންމެންގެ ކަންކަމާ.. ދެން އިން ޕޭޖު ހިންގާ ބައެއް ނޭނގޭ.. އަސްލު ދިއްދޫއާ އެއްވެސް ހަސަދައެއް ނޯވޭ މާކުރީގެ ކަމެއް ތި އޮތީ..\nއޭޕްރީލް 25, 2021 13:28\nމަރުވުމުން ދާންޖެހޭނީ އެކަނި\nއޭޕްރީލް 25, 2021 13:48\nކުދިންނޭ ހަމަޖެހޭ، ތިއިީ ހޯރަފުއްޓާއި ޖެހިގެން އޮތް ރަށުގެ މީހުން ކުރަ ކަމެއް. ނަން ކިޔާކށް ނެތިންޒ. އެމީހުން ހޯރަފުށި ނަމުގަ ކޮމެންޓުކޮށް ނަގަނީ. ދިއްދޫ މީހުން އަހަރެމެންނަށް ހެޔޮ، ނެތް އެއްވެސް ރުޅިވެރިކަމެއް ދެރަށް ދެމެދު\nއޭޕްރީލް 25, 2021 13:54\nއަތޮޅުގެ އާބާދީ- ރާއްޖޭގެ އޭރުވެސް އެންމެ ބޮޑު. އެހެންވެ އުތުރު ގަޑުބަޑަށް ފަހު އަވަހަ ނާސިރު އަތޮޅު ބައިކުރީ\nއޭޕްރީލް 25, 2021 15:10\nއިހަވަންދިއްޕޮޅުގަ އޮތް ވަކި ރަށެއްގެ ބަޔަކު ހއ. އަތޮޅު މޯހުންގެ މެދުގަ ބައިބައިވުން އުފައްދަން ނޫޅޭށޭ. އަބަދުވެސް ފާހަގަވޭ އެމީހުން އެހެން އުޅޭކަން. އަބަދުވެސް ލާރި ލާރި ލާރި. ބަލަ އަދި ދާން ޖެހޭ ދުނިޔެ އެއް އެބަ އޮތޭ!\nއޭޕްރީލް 25, 2021 15:22\nހޯރަފުއްޓާ ދިއްދޫގެ ރައްޔިތުން ވ އެކުވެރި\nއޭޕްރީލް 25, 2021 16:59\nއެދުވަސްވަރު ހޯރަފުއްޓަކީ ތައިލޭންޑްގެވެރިރަށް ބެންކޮކެވެ. ވަރަށްބިޓުންކާމިޔާބުވާނެ\nއޭޕްރީލް 25, 2021 17:14\nމޮޅު އެއްޗެއް ބުނެލީ.. ތިޔަ ބެންކޮކަށް ވުރެއް މާނުބައި މުޅި ރާއްޖެވެސް އޭރުވެސް މިހާރުވެސް.. ތިޔަ ނޫނަ ތަނެއް ދިމައެއް ނުވޭ މަށަކާ..\nއޭޕްރީލް 25, 2021 17:36\nއިތީމު އާދަންބެ ދިއްދުއަށް ހެދިގޮތުގެ ރިޕޯރޓެއް ލިޔަންފެނޭ. ލައްކަ ވާހަކަމީ\nމަ މީ ހިބަރު\nއޭޕްރީލް 25, 2021 20:24\nބުނަން ވާހަކަ އެއް. މިއީ ވަގުތީ ދުނިޔެ އެއް. ހަސަދަވެރި ނުވޭ. ބަޔަކަށް ލިބެން އޮތް އެއްޗެއް ނުހުއްޓުވާ. މިއީ ވަގުތީ ތަނެއް. އިސްލާމް ދީނުގެ ރިވެތި އަހްލާގުތަކުގައި ހިފާ.\nދިއްދޫ މުހައްމަދު މޫސަ1\nއޭޕްރީލް 25, 2021 22:31\nއިހަވަން ދޫ މީހުން ނަން ހޭލުން ތެރިކުރަން ކުލާސްތައް ނަގާ ދޭން ވެއްޖެ. ސަބަބު ޖޭވާތީ.\nއޭޕްރީލް 26, 2021 00:22\nވަރުގަދަ ހއ އަކާތާ މިއޮށްފަދަ ރޯދަމަހު ވަގުތުނޫހާ ލައްވާލާފަ މިއޮތީ..\nއޭޕްރީލް 26, 2021 07:31\nއާދަންބެމެންގެ އެވާހަކަތަކަކީ ހަމަ ބުއްދިން ގަބޫލް ކުރާނެ ވާހަކައެއްނޫން އެއިރުވެސް ދިއްދޫގަ އަތޮޅުއޮފީސް ހިންގޭ ފެންވަރުގެ އިމާރަތްތައް ހުރީ ދިއްދޫމީހުންނަކީ ރާއްޖޭގެ ބޭރައް އަމިއްލަ ބައްތެލިއޮޑިފަހަރުގަ ދަތުރުކުރި މުއްސަންދި ދިރިއުޅުމެއްއުޅުނު ރަށެއް އެއްމެގޮވާލުމަކައް އެކަހަލަ އެތައް އިމާރާތެއްހަދާލަން މާގިނަދުވަހެއްނުނަގާނެ އެދުވަސްވަރު މުޅިރާއްޖޭގަވެސް އީޓްޖަހާ ހިޔާކޮއްރަނގަޅުފެންވަރެ ގެދޮރުހުރި ތަހުޒީބް އެއްރަށަކީ ހއދއްދޫ އަދި މީހާރުވެސް ހަމަ އެތަރައްގީއާ ތަހުޒީ ކުއްމަދު ރަށަކީ ހއގަ ދިއްދުއެވެ މީއޮޅުވާލެވޭނެ ހަގީގަތެއްނޫން ބަޔަކު އަބަދުވެސް ދިއްދޫ އާއި ޒާތީވެފަ އޮންނަލެއްބޮޑީ އެކަން ދިއްދޫމީހުން އެހާ ސީރިޔަސްކަމަކައް ނުހަދަނީ\nއޭޕްރީލް 26, 2021 07:36\nކޮންމެފަދަ ގުރުބާނީއެއްވެގެންވެސް ހއދިއްދޫގަ އެއަރޕޯޓެއްއަޅާނަން މާދުރުނޫން މުސްތަގުބަލެއްގަ މީސަމާސާވަާހަކައެއްނޫން\nއޭޕްރީލް 26, 2021 19:36\nޙޯރަފުށި މީހުނާ މި އަތޮޅު ރަށްތައް ޖައްސުވާނަން\nއޭޕްރީލް 27, 2021 17:06\nއެކަން ކުރަން ހަދައިގެން އިހަވަންދޫ މިހާރު ތި ކަނޑަނީ ފަހަތަށް، އެހެން މީހުންގެ ކަންތަކާ ނުބެހި އަމިއްލަ ރަށް ތަރައްޤީކުރަން އުޅުން ބުއްދިވެރި..


އެމް.ސީ.އެސް އާއި އެޗް.ޑީ.ސީ ގުޅިގެން ހުޅުމާލެ ފޭސް ދޭއްގައި 13 ހާސް ގަސް އިންދައި ރެކޯރޑް ހަދައިފި\nފެހިވެހި ޕްރޮގްރާމްގެ ދަށުން މޯލްޑިވްސް ކަރެކްޝަނަލް ސަރވިސް އާއި ހައުސިންގ ޑިވެލޮޕްމަންޓް ކޯޕަރޭޝަން ގުޅިގެން ހުޅުމާލެ ފޭސް ދޭއްގައި ގަސް އިންދުމުގެ ރެކޯޑެއް ހަދައިފިއެވެ.\nމި ރަސްމިއްޔާތު އޮތީ މިއަދު ހަވީރު 16:00 ގައި ހުޅުމާލެ ދެވަނަ ފިޔަވަހި ސަރަޙައްދުގައެވެ. މި ރަސްމިއްޔާތުގައި ގަސް އިންދާފައިވަނީ 2985 ފޫޓް ދިގު 572 ފޫޓް ފުޅާ ސަރަޙައްދެއްގައެވެ.\nމި ރެކޯރޑަކީ މިހާތަނަށް ހުޅުމާލެ ފޭސް2ގައި އެއްފަހަރާ އެންމެ ގިނަގަސް އިންދައިގެން ހެދި ރެކޯރޑެކެވެ. މި ރެކޯރޑް ހަރަކާތުގައި 13 ހާސް ގަސް ވަނީ އިންދާފައެވެ. މި ހަރަކާތް ފައްޓަވާ ދެއްވީ މިރަސްމިއްޔާތުގެ ޝަރަފްވެރި މެހެމާން މިނިސްޓަރ އޮފް އެންވަޔަރމަންޓް އެންޑް އެނަރޖީ އޮނަރަބަލް ޠާރިޤް އިބްރާހީމް އެވެ. އަދި މި ރަސްމިއްޔާތުގައި ޕްރޮސެކިއުޓަރ ޖެނެރަލް އޮނަރަބަލް މުހުތާޒް މުހުސިން އާއި ކްރިމިނަލް ކޯޓްގެ އިސްގާޒީ އަބްދުﷲ މުޙައްމަދު އާއި ރައްޔިތުންގެ މަޖިލީހުގެ ބައެއް އިއްޒަތްތެރި މެންބަރުން ވަނީ ބައިވެރިވެ ވަޑައިގަންނަވާފައެވެ. އަދި މޯލްޑިވްސް ކަރެކްޝަނަލް ސަރވިސްގެ ފަރާތުން މިރަސްމިއްޔާތުގައި ކޮމިޝަނަރ އޮފް ޕްރިޒަންސް މުޙައްމަދު ޙުޝާމް އާއި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް އާއި ކޮމިޝަންޑް އޮފިސަރުން ބައިވެރިވެވަޑައިގެންނެވިއެވެ. އަދި ހައުސިންގ ޑިވެލޮޕްމަންޓް ކޯރޕަރޭޝަންގެ ފަރާތުން މި ރަސްމިއްޔާތުގައި ބައިވެރިވެވަޑައިގަންނަވާފައިވަނީ މެނޭޖިންގ ޑިރެކްޓަރ މުޙައްމަދު ސައިމަން އާއި ބޯޑު މެންބަރުންނެވެ.\nއަދި މިރަސްމިއްޔާތުގައި މޯލްޑިވްސް ކަރެކްޝަނަލް ސަރވިސްގެ ޖަލުތަކުގައި މަސައްކަތްކުރާ ގިނައަދަދެއްގެ އޮފިސަރުންނާއި ހެޑް އޮފީހުގައި މަސައްކަތްކުރާ ގިނަ އަދަދެއްގެ މުވައްޒަފުން ބައިވެރިވެފައި ވެއެވެ. އަދި މިރަސްމިއްޔާތުގައި ހުޅުމާލެ ގައި ހުންނަ އެކިއެކި އިދާރާތަކުގެ މުވައްޒަފުންނާއި ހުޅުމާލެ ސްކޫލުތަކުގެ ދަރިވަރުން ބައިވެރިވެފައި ވެއެވެ. އަދި ޖަލުތަކުގައި ތިބި ބައެއް ގައިދީންވެސް ވަނީ މި ރަސްމިއްޔާތުގައި ބައިވެރިވެ ގަސް އިންދާފައެވެ.\nގަސް އިންދުމުގެ މި ހަރަކާތަކީ ފެހިވެހި ޕްރޮގްރާމް ގެ ދަށުން މޯލްޑިވްސް ކަރެކްޝަނަލް ސަރވިސް އިން ހިންގި ފުރަތަމަ ޕްރޮގްރާމެވެ. މިގޮތުން ފެހިވެހި ޕްރޮގްރާމްގެދަށުން ކުރިމަގުގައިވެސް އިތުރު ހަރަކާތްތައް ކުރިއަށް ގެންދިއުމަށް ވަނީ ރޭވިފައެވެ.


Hakathaige bill Raees thasdheegu kuravvaifi - vNews.mv\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހް\nހަކަތައިގެ ބިލު ރައީސް ތަސްދީގުކުރައްވައިފި\nރިފާޢަތު Male' | 11 October 2021, 15:21\nދިވެހިރާއްޖޭގެ ހަކަތައިގެ ބިލު ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް ތަސްދީގުކުރައްވައިފިއެވެ.\nމި ބިލަކީ މިދިޔަ މަހުގެ އެކާވީސްވަނަ ދުވަހު ބޭއްވި ރައްޔިތުންގެ މަޖިލީހުގެ މި އަހަރުގެ ތިންވަނަ ދައުރުގެ 16 ވަނަ ޖަލްސާގައި ފާސްކުރި ބިލެކެވެ.\nދިވެހިރާއްޖޭގެ ހަކަތައިގެ ގާނޫނަކީ ދިވެހިރާއްޖޭގައި ހަކަތަ އުފެއްދުމާއި، ހަކަތަ ބޭނުންކުރުމާއި، ހަކަތަ ފޯރުކޮށްދިނުމާގުޅޭ އުސޫލުތައް ކަނޑައަޅާފައިވާ ގާނޫނެކެވެ.\nމި ގާނޫނުގައި ހަކަތައިގެ ޚިދުމަތް ބޭނުންކުރާ ފަރާތްތަކުގެ ހައްގުތަކާއި، އާންމު ބޭނުންތަކެއްގެ ޚިދުމަތެއްގެ ގޮތުގައި ހަކަތަ ފޯރުކޮށްދޭ ފަރާތްތަކުގެ ހައްގުތަކާއި ޒިންމާތައް ކަނޑައަޅައި، އެފަދަ ފަރާތްތަކުން ފޯރުކޮށްދޭ ޚިދުމަތުގެ ފެންވަރު ހިފަހައްޓައި، ޚިދުމަތްހޯދާ ފަރާތްތަކަށް އެކަށީގެންވާ އަގެއްގައި ޚިދުމަތް ފޯރުކޮށްދިނުމަށްޓަކައި ކަމާބެހޭ ފަރާތްތަކުގެ މަސްއޫލިއްޔަތުތައް ބަޔާންކޮށްފައިވެއެވެ.\nއަދި މިގާނޫނަކީ އިއާދަކުރަނިވި ހަކަތަ ކުރިއެރުވުމާއި، ދިވެހިރާއްޖޭގެ ހަކަތައިގެ ދާއިރާއަކީ ދެމެހެއްޓެނިވި ތަރައްގީއަށް މަގުފަހިކޮށްދޭ، ތިމާވެއްޓާ ރައްޓެހި، އަދި މޫސުމަށް އަންނަ ބަދަލުތަކަށް ބަރުދާސްތު ކުރަނިވި، ޖައްވު ހޫނުކުރާ ގޭހުގެ ހިއްސާ ކުޑަ، އަދި ޚަރަދުކުޑަ ހަކަތައިގެ ނިޒާމެއް ގާއިމުކުރުމާގުޅޭ އުސޫލުތައް ބަޔާންކުރުމުގެ ގާނޫނެވެ.\nމި ގާނޫނުގެ މަގްސަދުތަކުގެ ތެރޭގައި ދިވެހިރާއްޖޭގެ ހަކަތައިގެ ދާއިރާގެ ކަންކަން ސަލާމަތާއި ރައްކާތެރިކަމާއެކު ހަރުދަނާ ނިޒާމެއްގެ ދަށުން ހިންގައި ބެލެހެއްޓުމާއި، ހަކަތައިގެ ޚިދުމަތް ހޯދާ ފަރާތްތަކާއި، ޚިދުމަތް ފޯރުކޮށްދޭ ފަރާތްތަކަށް ލިބިގެންވާ ޙައްޤުތަކާއި ޒިންމާތައް ކަނޑައެޅުން ހިމެނެއެވެ.\nއަދި ހަކަތައިގެ ޚިދުމަތް ފޯރުކޮށްދޭ ފަރާތްތަކަށް ލައިސަންސް ދިނުމާބެހޭ އުސޫލުތައް ބަޔާންކުރުންވެސް މި ގާނޫނުގެ މަގްސަދުތަކުގެ ތެރޭގައި ހިމެނެއެވެ.\nމީގެ އިތުރުން ދިވެހިރާއްޖެ ކާބަން ނެޓް ޒީރޯ ޤައުމަކަށް ހެދުމަށްޓަކައި ކަމާބެހޭ ގާނޫނުތަކާއި ގަވާއިދުތަކުގައި ކަނޑައަޅާފައިވާ ލަނޑުދަނޑިތައް ހާސިލުކުރުމުގެ ގޮތުން އިއާދަކުރަނިވި ހަކަތައަށް ދިވެހިރާއްޖޭގެ ހަކަތައިގެ ދާއިރާ ބަދަލުކުރުމަށް އެކުލަވާލަންޖެހޭ ޕްލޭން އެކުލަވާލުން އަދި ހަކަތައިގެ ވަސީލަތްތަކާއި ޚިދުމަތްތަކަށް ގަސްދުގައި ދޭ ގެއްލުމުގެ ސަބަބުން ނުވަތަ ހަކަތައިގެ ޚިދުމަތްތައް ފޯރުކޮށްދިނުމާއި އެ ޚިދުމަތްތައް ބެލެހެއްޓުމުގައި އިހުމާލުވުމުގެ ސަބަބުން ލިބޭ ގެއްލުމާ ގުޅިގެން އެފަދަ ފަރާތްތަކާމެދު ފިޔަވަޅު އެޅޭނެ ނިޒާމެއް ގާއިމުކުރުންވެސް މި ގާނޫގެ މަގްސަދުތަކުގެ ތެރޭގައި ހިމެނެއެވެ.\nދިވެހިރާއްޖޭގެ ހަކަތައިގެ ގާނޫނަށް އަމަލުކުރަން ފެށުމާއެކު އާންމު ބޭނުންތަކުގެ ޚިދުމަތާބެހޭ ގާނޫނު އުވޭނެކަމަށް މި ގާނޫނުގައި ބަޔާންކޮށްފައިވެއެވެ.\nއަދި މި ގާނޫނުގެ ދަށުން ހަދަންޖެހޭ ގަވާއިދުތައް، މި ގާނޫނަށް އަމަލުކުރަން ފަށާ ތާރީޚުން ފެށިގެން ގިނަވެގެން ބާރަ މަސްދުވަހުގެ ތެރޭގައި ހަދައި، އާންމުކޮށް ޝާއިޢުކުރަންވާނެކަމުގައިވެސް މި ގާނޫނުގައި ބަޔާންކޮށްފައިވެއެވެ.\nތިމާވެށި ހަކަތައިގެ ބިލު ރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ